qundao/data-zh-poetry huggingface dataset:
长至斋居和荅太常盛程斋少常胡九峰
作者：费寀
朝代：明
体裁：七言律诗

郭外千峰列画屏，捲帘相对坐虚庭。冻痕尚觉孤梅瘦，秋色犹馀万竹青。帘护烛花寒不动，棋惊鹤梦夜频醒。轻瓷茗饮清何极，羽客敲冰贮玉瓶。
集句谢知己过寺见访
作者：费寀
朝代：明
体裁：五言律诗

寂寞谁相问，招寻独有君。深林开一道，远雁入寒云。水月通禅观，书签映隙曛。道同意暂遣，茗碗对炉熏。
书院早梅
作者：费察
朝代：明
体裁：五言律诗

为切和羹志，当轩结此邻。观摩成傲骨，涵养隔嚣尘。扫径除残雪，开书见古人。帘前寒蕊发，数点占先春。
春霁
作者：费察
朝代：明
体裁：五言律诗

雨歇山容碧，寒消柳眼黄。行云开霁景，流水泛晴光。酒幔村边出，茶烟空际飏。上林春意满，不觉鸟声忙。
樵者
作者：费察
朝代：明
体裁：五言绝句

踏破白云根，拾尽西风叶。满担下平坡，不争危径捷。
江上闻雁
作者：费察
朝代：明
体裁：七言绝句

秋风乍起过寒浔，明月芦花冷不禁。默坐南楼更漏下，数声离怨触乡心。
江村
作者：费察
朝代：明
体裁：七言绝句

冉冉晴云漠漠烟，小桃弱柳满溪边。茅檐蔀屋为何业，不种山田种水田。
秋日游君山
作者：费察
朝代：明
体裁：七言律诗

萧萧落木水悠悠，乘兴扶筇作壮游。一抹淡烟凝石蹬，半空疏雨洗江楼。骥沙城郭开残照，鹅鼻风涛送远舟。满目秋光山色里，暮鸦几点绕峰头。
秋风
作者：费察
朝代：明
体裁：七言律诗

萧飒行空渐逼肌，每于清晓入庭墀。剪残张绪依依态，戚损王恭濯濯姿。露浸莲塘鸳梦冷，月横云汉雁归迟。莫嫌彻夜商声急，为报莼鲈正及时。
题烟江叠嶂图
作者：费察
朝代：明
体裁：五言律诗

妙手开图画，深情不可稽。山疑函谷道，水认武陵溪。浪阔征帆小，峰高古木低。游心思揽胜，得路又津迷。
登黄鹤楼二首
作者：费尚伊
朝代：明
体裁：七言律诗

泽国烟波迥不分，高楼一望倍氤氲。帘飞巴徼三峨雪，槛落苍梧万里云。湖上郎官遥载酒，洲边处士旧能文。流光逝水俱堪惜，独倚危栏怅夕曛。
登黄鹤楼二首·其二
作者：费尚伊
朝代：明
体裁：七言律诗

不上江楼二十年，凭栏风物尚依然。青螺忽送君山雨，白马长连震泽烟。漠北军声纷羽檄，海东祲气盛戈船。空矜彩笔高能赋，无奈忧时泪欲悬。
采芳洲怀何仲仁
作者：费尚伊
朝代：明
体裁：七言律诗

百花堂接藕花洲，为尔曾停谷口驺。何氏园林人速朽，习家池馆客重游。酒垆真若山河邈，蜡屐空存岛屿幽。啼杀杜鹃春欲老，不听邻笛也堪愁。
赠鹤轩社友梁溪吕文栋书和三首之一
作者：费敬德
朝代：明
体裁：古风

洵乎四海皆兄弟，特向风尘择知己。见君弼弼若无能，守拙安闲差可拟。骚坛一觑君为文，笔阵横扫千人军。尔时余方悦伊美，心仪图之足为轨。从此缔文花月前，臭味浑忘澹若水。五日溪兮十日山，良辰胜地共追攀。世间多少争名利，唯我与君只等闲。结纳纷纷几相识，大抵以名不以德。驾管鲍兮过廉蔺，不使青松做长色。
登山
作者：费晋光
朝代：明
体裁：五言律诗

阮履频经蜡，寻芳踏遍春。青山千古旧，游子一番新。天近云留树，林深鸟送人。归来熏陌上，罗袜暗生尘。
江口送吴凝父还洞庭
作者：费朗
朝代：明
体裁：五言律诗

枉予愁别绪，君自去来轻。作客无常主，还山仍独行。江船须次发，风信不时生。归卧洞庭夜，枫林霜气清。
西湖竹枝词二首·其一
作者：费朗
朝代：明
体裁：词

妾家北山近湖口，但到黄昏郎出渔。灯尽归来天又晓，他人只道合船居。
西湖竹枝词二首·其二
作者：费朗
朝代：明
体裁：词

堤上儿郎尽踏春，独伊马去转头频。想因专为看花出，不看桃花只看人。
书怀
作者：费来仪
朝代：明
体裁：七言绝句

且弹长铗叹知稀，试向东风决是非。果识窗前春意好，却教燕子莫思归。
初夏
作者：费来仪
朝代：明
体裁：七言律诗

呢喃燕子衔春去，黄鸟催农谁得豫。好景风和日正长，及时雨歇天初曙。拾薪煮笋话同人，携杖敲梅嬉幼女。麦浪年年涌陌头，惊看发白如何处。
初夏即事
作者：费来仪
朝代：明
体裁：五言律诗

风急乱书声，檐低云又横。乍寒还乍热，微雨忽微晴。睡觉莺啼醒，诗残燕续成。步看窗外绿，烟雾不分明。
咏不倒翁依梅村韵
作者：费来仪
朝代：明
体裁：七言律诗

丸泥附足巧妆成，召侮频频意趣横。为负儿童欢喜债，不辞老大骨头轻。端庄乃尔招人笑，顷跌依然独自撑。岂是好为强项态，苦无劲节受空名。
咏竹
作者：费来仪
朝代：明
体裁：七言律诗

幽窗清影拂云霄，风雨绸缪伴寂寥。节傲冰霜颜不改，心空天地气多饶。篱边落日归啼鸟，枕上秋风误听潮。欲访主人何处是，茂林深处坐吹箫。
咏走马灯依眉公韵
作者：费来仪
朝代：明
体裁：七言律诗

执戈乘骑逐相争，引动人看喜又惊。只道柳营春试马，谁知纸幕夜巡兵。烟迷风起机旋转，火影光摇像出征。巧作奇灯佳节赏，黄花试舞待天明。
闰七夕
作者：费来仪
朝代：明
体裁：七言律诗

唧唧蛩声乱茂林，又看星斗列森森。云霞再拥风光好，环佩频来月色临。神鹊已疲重用力，仙桥多费一番心。银河寄闰天增巧，渐听村墟动暮砧。
扬州郭外
作者：费经虞
朝代：明
体裁：五言律诗

扶杖出门去，春郊事尽非。棘生驰马路，水没古人矶。巢毁莺雏散，天寒鹤语稀。故乡耕种早，飘泊不能归。
书怀
作者：费良佐
朝代：明
体裁：七言绝句

坦白须知是性天，愿同介石此心坚。目前多少投时客，未解朱门网已悬。
山中
作者：费良佐
朝代：明
体裁：五言绝句

白日晒青松，清泉濯碧草。怪他石上苔，竟是无人扫。
渔父
作者：费良佐
朝代：明
体裁：五言律诗

小艇芦花里，萧然一短蓑。卖鱼穿柳巷，沽酒入芽窝。雪霁冲寒棹，烟凝薄暮歌。往来江渚畔，久已识风波。
土燕
作者：费采
朝代：明
体裁：五言律诗

利嘴穿虚壤，卑栖足自支。晚归先认穴，春哺亦知时。避隼栖林莽，随虫掠水湄。画梁原不爱，于世更何疑。
近田为左军许经历作太宰松皋公子也
作者：费采
朝代：明
体裁：七言排律

世禄人家俭素风，庄前常产十馀弓。乌犍散出林塘畔，白鸟群飞烟雨中。附郭料无三里远，为邻何止八家同。多情食力如徐稚，有训遗安似德公。万点秀峰秦洛界，一渠流水渭河通。临餐日日知农苦，忧国时时愿岁丰。随柳傍花春早晚，瞻蒲望杏墅西东。儿孙来往壶觞便，宾祭从容礼数崇。载满几车曾自祝，笑分三白是谁功。阿衡相业从莘野，正好趋庭问乃翁。
馆中漫兴和郭杏冈韵·其一
作者：费采
朝代：明
体裁：五言律诗

霁色含朝暝，庭深树列衙。清秋飞燕子，白日下槐花。郢曲凌春雪，巴词丽晓霞。人寰有瀛岛，尘土隔諠哗。
馆中漫兴和郭杏冈韵·其三
作者：费采
朝代：明
体裁：五言律诗

身閒兼吏隐，兴味野人居。斸笋深裒土，分泉曲引渠。鸟声林暝处，山色雨晴初。碌碌惭无补，侯门肯曳裾。
馆中漫兴和郭杏冈韵·其二
作者：费采
朝代：明
体裁：五言律诗

地连黄屋外，墙瞰玉河西。风月怜新贶，云山忆旧栖。隼过鸦噪树，虫出鹤锥泥。随意摩苔坐，烟花入品题。
馆中漫兴和郭杏冈韵·其四
作者：费采
朝代：明
体裁：五言律诗

杳杳浮生计，悠悠独处心。霜鸿孤影没，涧草几丛深。细雨斜侵幕，凉风暗拂襟。雪花飞不定，搔首问晴阴。
次梁必大金焦行
作者：费震
朝代：明
体裁：古风

太仓一米梁魏中，梵王坐处如天宫。砗磲玛瑙珊瑚重，护法更有诸天龙。醍醐浮香甘露浓，我欲问讯当何从。惟有一席西津风，快哉八九云梦胸。海门直指扶桑东，金鳌两角争豪雄。蒜山房客送墨综，妙高千偈佛印同。衲衣玉带知何在，至今诗句撑苍穹。江山如画人往已，云霾浪打寺复寺。华阳真逸曾至止，鹤铭笔法兰亭似。老纶败壁扶不起，沙户初蚕修竹里。处士蜗牛空旧址，留得名山作焦字。年来俗事怕到耳，神尻气舆随所至。从渠乌兔走如矢，白云之乡吾故里。桑榆斥鴳安识此，大鹏逍遥问庄子。
鲁公城
作者：贺一孝
朝代：明
体裁：五言律诗

废堞知何世，登临当岁初。野梅双枝艳，官柳数行疏。寺耸孤云外，台光落照馀。挥戈成底事，怀古为踟蹰。
九日偕张以贤戴允修游吴文瑞黄土庄
作者：贺一弘
朝代：明

秋山风起野云飞，雁度空江影渐微。高处乾坤双眼尽，閒边丘壑几人归。漫教白发凌寒色，还伴黄花对晚晖。抚景且同并一醉，年来谁复问缁衣。
九日南归途次用杜牧之韵
作者：贺一弘
朝代：明

风叶萧萧竹队飞，整冠尘外世情微。江山万古人空老，乡国重阳客正归。佳菊不须怀旧径，冥鸿几见度斜晖。一樽自办从游赏，何事篱根待白衣。
九日壁墩和杜牧之韵
作者：贺一弘
朝代：明

近野高林鸟倦飞，远村烟火隔川微。随风霜叶飘还堕，映水岩云静自归。浊酒登台怜子美，澄江如练忆玄晖。何人早出樊笼外，千仞冈头独振衣。城上层楼势欲飞，凭栏一眺万峰微。高秋鹘击云间下，薄暮渔歌浦口归。千古风流惟旧迹，百年节候几清晖。祇因共尽登临兴，醉插黄花弄舞衣。
九日壁墩和杜牧之韵·其一
作者：贺一弘
朝代：明

近野高林鸟倦飞，远村烟火隔川微。随风霜叶飘还堕，映水岩云静自归。浊酒登台怜子美，澄江如练忆玄晖。何人早出樊笼外，千仞冈头独振衣。
九日壁墩和杜牧之韵·其二
作者：贺一弘
朝代：明

城上层楼势欲飞，凭栏一眺万峰微。高秋鹘击云间下，薄暮渔歌浦口归。千古风流惟旧迹，百年节候几清晖。祇因共尽登临兴，醉插黄花弄舞衣。
九日客福城用杜韵
作者：贺一弘
朝代：明

登台一眺海天宽，独酌高亭未尽欢。九日阴晴常客邸，百年俯仰祇儒冠。云生鸟石金城迥，月上鳌峰玉宇寒。来岁风光应更好，不知何处醉中看。
公车卧病
作者：贺一弘
朝代：明

北风吹征衣，飒飒双蓬鬓。神京万里遥，烟尘未全净。驰驱趁晨夕，筋骨已瘦病。青云虽可跻，造物尸其柄。思之重思之，虚名累真性。何如早回车，素位而安命。山村鸟夜啼，游子梦初晓。凌晨复驱车，寒风摇树杪。回首一天涯，孤飞云缥缈。将以思古人，令我心如捣。一养轻三公，胡为涉远道。归去娱北堂，菽水堪终老。
公车卧病·其一
作者：贺一弘
朝代：明

北风吹征衣，飒飒双蓬鬓。神京万里遥，烟尘未全净。驰驱趁晨夕，筋骨已瘦病。青云虽可跻，造物尸其柄。思之重思之，虚名累真性。何如早回车，素位而安命。
公车卧病·其二
作者：贺一弘
朝代：明

山村鸟夜啼，游子梦初晓。凌晨复驱车，寒风摇树杪。回首一天涯，孤飞云缥缈。将以思古人，令我心如捣。一养轻三公，胡为涉远道。归去娱北堂，菽水堪终老。
发适中驿
作者：贺一弘
朝代：明

悄悄山钟晚，行行石径幽。霞光流野暝，树影入溪秋。鹭起横塘口，马嘶古渡头。道旁值野叟，因与访龙湫。
壁墩居
作者：贺一弘
朝代：明

卜筑依山麓，幽居近水涯。琴无弦挂壁，酒有斗藏家。夜皎池中月，春延树底花。为园刚半亩，懒种邵平瓜。抱璞全吾性，林居旧俗存。池塘桥畔路，竹树水边村。酒熟频邀客，诗成略课孙。晚来风雨急，落日闭柴门。
壁墩居·其一
作者：贺一弘
朝代：明

卜筑依山麓，幽居近水涯。琴无弦挂壁，酒有斗藏家。夜皎池中月，春延树底花。为园刚半亩，懒种邵平瓜。
壁墩居·其二
作者：贺一弘
朝代：明

抱璞全吾性，林居旧俗存。池塘桥畔路，竹树水边村。酒熟频邀客，诗成略课孙。晚来风雨急，落日闭柴门。
壁暾山居
作者：贺一弘
朝代：明

苍壁墩头野老家，一池云水一篱花。高林雨过柴关晚，鼓吹眠听两部蛙。日高卧稳不开门，时向花前笑弄孙。懒出自缘人事简，何曾里面草玄言。
壁暾山居·其一
作者：贺一弘
朝代：明

苍壁墩头野老家，一池云水一篱花。高林雨过柴关晚，鼓吹眠听两部蛙。
壁暾山居·其二
作者：贺一弘
朝代：明

日高卧稳不开门，时向花前笑弄孙。懒出自缘人事简，何曾里面草玄言。
威惠庙成次郡侯玉田卢公韵
作者：贺一弘
朝代：明

庙新威惠忻今日，像肃清高仰此方。戎马当时分草泽，将军建节启封疆。业垂海国千年烈，名并漳江一水长。高阁重兴应有数，神灵陟降自云乡。
宿平南驿
作者：贺一弘
朝代：明

雾生山渐暮，凉气袭衣裾。坐啸孤灯下，行歌数盏馀。滩声喧夜静，月色入庭虚。处世浑如梦，飘蓬总任渠。
寄潘朴斋
作者：贺一弘
朝代：明

半载萍乡令，南归满路悲。勤劳原自分，凋敝竟何裨。泪感攀辕日，缘悭伏枕时。深惭无惠政，去后奠遐思。
山庄即事
作者：贺一弘
朝代：明

苍岩碧涧白沙田，黄竹矶头小洞天。鸟隐晴林歌自在，犊归晚野剧争先。江山望处浑成画，风月呼来不用钱。茅屋荆扉云树里，更堪投谒醉时眠。
应聘分校楚闱
作者：贺一弘
朝代：明

星残天欲曙，早已出南关。白现横塘水，青藏远霭山。抡才膺重寄，典礼特荣颁。八月文闱集，须多拔凤鸾。
廖韩泉拟俞敬堂内寄次韵以和
作者：贺一弘
朝代：明

满园红紫又芳春，三载音书那得闻。折柳当时魂欲断，看花此日泪长纷。心同浩月辉千里，身似寒梅瘦几分。一种幽怀无处诉，兰房寂寞对残曛。
志怀
作者：贺一弘
朝代：明

松擎翠盖竹含斑，卜得岩居近碧山。采药任从云外去，寻梅曾向月中还。投簪两鬓未曾斑，占断莲花第一山。养得西湖双鹤在，云间飞去又飞还。风花片片落衣斑，独倚萧墙看晚山。远渚睡鸥閒自稳，高林飞鸟倦方还。落花苔径点苍斑，水静池平影倒山。笑指白云谁管领，峰头放出复收还。
志怀·其一
作者：贺一弘
朝代：明

松擎翠盖竹含斑，卜得岩居近碧山。采药任从云外去，寻梅曾向月中还。
志怀·其三
作者：贺一弘
朝代：明

风花片片落衣斑，独倚萧墙看晚山。远渚睡鸥閒自稳，高林飞鸟倦方还。
志怀·其二
作者：贺一弘
朝代：明

投簪两鬓未曾斑，占断莲花第一山。养得西湖双鹤在，云间飞去又飞还。
志怀·其四
作者：贺一弘
朝代：明

落花苔径点苍斑，水静池平影倒山。笑指白云谁管领，峰头放出复收还。
思归
作者：贺一弘
朝代：明

归筑山中屋，躬耕拟鹿门。稻田三涧水，茅屋数家村。药草薰书幌，松花落酒樽。世间无限事，陇上莫来论。
感兴
作者：贺一弘
朝代：明

出处关头莫浪谈，归收便合老云岩。挂冠却怪陶真隐，犹带山中宰相衔。等閒勘破利名关，赢得伸腰免汗颜。若问好怀何处放，无过风月与溪山。
感兴·其一
作者：贺一弘
朝代：明

出处关头莫浪谈，归收便合老云岩。挂冠却怪陶真隐，犹带山中宰相衔。
感兴·其二
作者：贺一弘
朝代：明

等閒勘破利名关，赢得伸腰免汗颜。若问好怀何处放，无过风月与溪山。
懒
作者：贺一弘
朝代：明

自笑懒翁今转懒，柴门近午未开关。道经半卷翻三日，祇向檐前卧看山。
旅怀
作者：贺一弘
朝代：明

秋来摇落最堪悲，寂寞羁怀人梦归。一曲谁家楼上笛，恼人偏向月中吹。
晚发蕲州
作者：贺一弘
朝代：明

薄暮度蕲阳，泛泛楚天涯。白蘋起秋风，新月下江湄。星象碧潭映，清夜如何其。自揣非鉴衡，何以酬相知。楚材洵多杰，所怜贵真奇。誓将殚心力，搜罗不遐遗。献之明天子，济济辅昌期。
漫述
作者：贺一弘
朝代：明

世情垂老淡，天气入秋清。坠叶随风转，浮云逆水行。酒酣狂态出，诗苦瘦形生。不受人拘束，从他孟浪评。刻鹄形犹类，屠龙用不成。风尘双鬓短，湖海一身轻。举世都谈道，皇天亦忌名。好归筑山舍，栖息任阴晴。
漫述·其一
作者：贺一弘
朝代：明

世情垂老淡，天气入秋清。坠叶随风转，浮云逆水行。酒酣狂态出，诗苦瘦形生。不受人拘束，从他孟浪评。
漫述·其二
作者：贺一弘
朝代：明

刻鹄形犹类，屠龙用不成。风尘双鬓短，湖海一身轻。举世都谈道，皇天亦忌名。好归筑山舍，栖息任阴晴。
登三河镇新城
作者：贺一弘
朝代：明

一上高城四望宽，老逢佳节半悲欢。莫谈鼙鼓惊驰檄，且对壶觞笑整冠。沙市纷嚣仍闹晚，烟村掩映尚凝寒。后人若问当年事，碑刻流传坠泪看。
登聚奎楼
作者：贺一弘
朝代：明

帘捲晴花雨，登楼一振衣。千家山郭静，万里海云微。天上来秋色，人间欲夕晖。乡关何处是，飘泊几时归。
登黄鹤楼
作者：贺一弘
朝代：明

危楼登览楚天涯，城郭千家日色迟。黄鹤已归江浩渺，白云长在路参差。亭开石镜吕仙笛，壁立岷碑崔颢诗。对景挥觞舒一笑，斜阳两岸草离离。
登黄鹤楼
作者：贺一弘
朝代：明

黄鹤仙人去不还，层楼高涌入云端。江天风景应无限，好写图归取自看。
睡起
作者：贺一弘
朝代：明

睡起日当楼，微风生帘幕。远树鸣乳鸠，虚庭下驯雀。人閒境亦静，事省心不恶。弹琴展素书，聊以寻吾乐。贤哉陋巷人，生平所愿学。
秋兴
作者：贺一弘
朝代：明

西风动高林，竦然惊非昨。时序迫相催，朱颜日销铄。素心将谓何，而今乃落落。进不跻云霄，退不遁丘壑。栖栖度年华，何时偿宿约。閒且一登楼，对景引杯酌。
秋夕
作者：贺一弘
朝代：明

日落秋空淡，烟销夜色清。书灯分近舍，官鼓起高城。萤乱池星影，蛩和涧水声。幽人浑不寐，坐待月华生。
绝笔诗
作者：贺一弘
朝代：明

领来生了合还渠，遗世声名亦赘馀。七十三年无述处，一朝含笑上清虚。
舟中遇雨
作者：贺一弘
朝代：明

蓼花舟泊钓鱼船，镇日潇潇雨满天。独酌几杯蓬底睡，不知江涨没平田。
观海
作者：贺一弘
朝代：明

南来一望豁双眸，空水冥濛象外幽。万古乾坤开混沌，两轮日月祇沉浮。谁能飞羽凌洲岛，我欲乘槎访斗牛。近说波恬蛮国服，会看白雉贡成周。
访吴东溪黄土庄
作者：贺一弘
朝代：明

庄开黄土砌，屋筑碧山巅。坐看江船渡，行攀石磴悬。千峰环紫翠，一径锁苍烟。最爱此亭好，偏宜醉客眠。山深云满洞，水曲竹当门。禾黍连高陇，松杉翳远村。牛眠芳草软，鹿过小溪喧。为问林丘卧，何如世路奔。烟萝一洞深，清景足游寻。树色连云暝，泉声度石沉。鸣鸠溪竹午，睡犊润松阴。纵步凌山顶，狂歌信野心。
访吴东溪黄土庄
作者：贺一弘
朝代：明

爱君茅屋半山隈，一径萦纡客少来。涧草野花春不断，岩烟林蔼午方开。凭栏池上观鱼戏，曳杖篱根叱犊回。閒看江船帆上下，却疑身在小蓬莱。
访吴东溪黄土庄
作者：贺一弘
朝代：明

閒邀吟侣访岩栖，雾树云山望处迷。涧水不流花片出，未须疑作武陵溪。兴尽流连倒绿樽，山中风景不胜论。半岩斜日樵歌近，好蹑云根出洞门。
访吴东溪黄土庄·其一
作者：贺一弘
朝代：明

庄开黄土砌，屋筑碧山巅。坐看江船渡，行攀石磴悬。千峰环紫翠，一径锁苍烟。最爱此亭好，偏宜醉客眠。
访吴东溪黄土庄·其一
作者：贺一弘
朝代：明

閒邀吟侣访岩栖，雾树云山望处迷。涧水不流花片出，未须疑作武陵溪。
访吴东溪黄土庄·其三
作者：贺一弘
朝代：明

烟萝一洞深，清景足游寻。树色连云暝，泉声度石沉。鸣鸠溪竹午，睡犊润松阴。纵步凌山顶，狂歌信野心。
访吴东溪黄土庄·其二
作者：贺一弘
朝代：明

兴尽流连倒绿樽，山中风景不胜论。半岩斜日樵歌近，好蹑云根出洞门。
访吴东溪黄土庄·其二
作者：贺一弘
朝代：明

山深云满洞，水曲竹当门。禾黍连高陇，松杉翳远村。牛眠芳草软，鹿过小溪喧。为问林丘卧，何如世路奔。
过隐溪
作者：贺一弘
朝代：明

小溪谁隐迹，曲水碧潺潺。流去终归海，源来总自山。石生苍藓润，沙睡白鸥閒。愧抱山林志，频年此往还。
近晚到潮
作者：贺一弘
朝代：明

江转龟湖阔，中流自在行。秋潭涵岸静，晚霭隔山生。海月人千里，云天鹤一声。弦歌何处闹，舟抵凤凰城。
送吴隐岩自岩回潮
作者：贺一弘
朝代：明

隐迹龙岩数十秋，归心常挂凤城头。西桥杯酒今朝别，好向塘湖看白鸥。
送陈曲江掌教归杭州
作者：贺一弘
朝代：明

秋晚河桥漠漠烟，离歌叠唱转凄然。才名未信郑虔后，风韵犹疑张翰前。閒访孤山君有日，踪游五岳我何年。江亭回首天涯暮，空想蒲团话学仙。
适中驿得报虏寇通州次西山势獗京师戒严不胜愤惋
作者：贺一弘
朝代：明

京国河山百二重，无端烽火入云中。胡笳关内吹边月，汉帜城头捲塞风。惊报朝廷忧近辅，恨因锁钥失元戎。孤臣耿耿心如刺，投笔何当立战功。欲将长剑欹空挥，净扫胡氛振国威。六月尚歌征俨狁，八公何算胜淮淝。华夷无限那容越，忠义人心讵尽微。报主此生应不惜，请缨无路祇空悲。
适中驿得报虏寇通州次西山势獗京师戒严不胜愤惋·其一
作者：贺一弘
朝代：明

京国河山百二重，无端烽火入云中。胡笳关内吹边月，汉帜城头捲塞风。惊报朝廷忧近辅，恨因锁钥失元戎。孤臣耿耿心如刺，投笔何当立战功。
适中驿得报虏寇通州次西山势獗京师戒严不胜愤惋·其二
作者：贺一弘
朝代：明

欲将长剑欹空挥，净扫胡氛振国威。六月尚歌征俨狁，八公何算胜淮淝。华夷无限那容越，忠义人心讵尽微。报主此生应不惜，请缨无路祇空悲。
重谒文公祠
作者：贺一弘
朝代：明

重谒岩祠晓，山云淡欲收。门庭森竹柏，俎豆肃春秋。道际明时重，人知正学求。疏慵虚典教，俯仰益含羞。
閒步
作者：贺一弘
朝代：明

归来栖涧谷，出入在丘樊。水涨池痕阔，春深柳色繁。雨花欹半落，风燕剧双翻。属目聊成适，从心不作烦。
閒眺
作者：贺一弘
朝代：明

白蘋两岸起秋风，十里苍烟夕照中。箫鼓江干来复往，桥南独立看冥鸿。
青闺
作者：贺一弘
朝代：明

妾有绿绮琴，结发已能鼓。曲奏古遗音，宫商按新谱。携之嫁良人，永期偕凤侣。焉知一别离，十载不复顾。园林花自春，青眼何时觑。我欲操离鸾，一以幽怀诉。殷勤托东风，吹上长安去。忆昔初嫁时，恩爱两不乖。别来几十年，空阁对妆台。朝间鹊声频，果有尺素来。长跪启重缄，愁颜忽然开。既云长相思，肯弃妾浮埃。感此秉心坚，中夜却徘徊。愿言效黄鸟，衔珠投君怀。游子出门庭，意气轻离别。男儿志四方，弃捐何足说。但愿登青云，曳裾黄金阙。誓莫负生平，远慰薄命妾。洛阳洵多花，寄言莫攀折。韶姿娱目前，经时欲消歇。何如岁寒松，苍苍不改节。
青闺·其一
作者：贺一弘
朝代：明

妾有绿绮琴，结发已能鼓。曲奏古遗音，宫商按新谱。携之嫁良人，永期偕凤侣。焉知一别离，十载不复顾。园林花自春，青眼何时觑。我欲操离鸾，一以幽怀诉。殷勤托东风，吹上长安去。
青闺·其三
作者：贺一弘
朝代：明

游子出门庭，意气轻离别。男儿志四方，弃捐何足说。但愿登青云，曳裾黄金阙。誓莫负生平，远慰薄命妾。洛阳洵多花，寄言莫攀折。韶姿娱目前，经时欲消歇。何如岁寒松，苍苍不改节。
青闺·其二
作者：贺一弘
朝代：明

忆昔初嫁时，恩爱两不乖。别来几十年，空阁对妆台。朝间鹊声频，果有尺素来。长跪启重缄，愁颜忽然开。既云长相思，肯弃妾浮埃。感此秉心坚，中夜却徘徊。愿言效黄鸟，衔珠投君怀。
饶三溪翁邀饮
作者：贺一弘
朝代：明

溪翁爱野客，邀赏撷芳园。竹下憩瑶砌，花前开玉樽。襟怀舒涑水，气象逼桃源。欲和阳春曲，应惭大雅言。径曲花盈坞，池通水绕门。白云帘外岫，绿树郭边村。抚景閒观化，栖心静避喧。微臣閒更乐，总荷圣明恩。
饶三溪翁邀饮·其一
作者：贺一弘
朝代：明

溪翁爱野客，邀赏撷芳园。竹下憩瑶砌，花前开玉樽。襟怀舒涑水，气象逼桃源。欲和阳春曲，应惭大雅言。
饶三溪翁邀饮·其二
作者：贺一弘
朝代：明

径曲花盈坞，池通水绕门。白云帘外岫，绿树郭边村。抚景閒观化，栖心静避喧。微臣閒更乐，总荷圣明恩。
黄竹矶
作者：贺一弘
朝代：明

矶古名黄竹，芦生间白蒿。悬崖泉乱落，叠障树争高。云密藏龙窟，林疏露鸟巢。平生恬淡性，不惹世人嘲。
龙岩谒朱文公祠
作者：贺一弘
朝代：明

晴日岩光满，登台谒晦翁。大成千载学，小试一州功。礼范家家俗，文流世世风。山苍溪又碧，凝眺思何穷。
周侍御行部
作者：贺万祚
朝代：明
体裁：七言律诗

兰台使者旧知名，揽辔从容江海情。抗疏共看任伯雨，行军还拟赵营平。五花骢马巡周道，三辅黄图历汉京。不独艰危忧水旱，前筹更欲请长缨。
夏日閒居
作者：贺万祚
朝代：明
体裁：七言律诗

尽日拈书独掩扉，自怜深与世情违。山中半死桐还老，镜里全消鹤尚肥。白苧风轻梅雨过，绿苔人静草虫飞。惟馀学道初心在，一榻香灯对息机。
登灵光寺栖感秋
作者：贺南凤
朝代：明

独上高楼思何穷，况复秋光入望中。术未能仙曾远地，天将可问莫书空。悬怀最是云□白，游目偏惊树叶红。漫对苍苍千岁柏，珊然笑傲与谁同。
玉泉新霁
作者：贺士咨
朝代：明
体裁：七言律诗

寒泉洗出玉崆峒，百尺深源一窍通。光漾金盘涵瑞旭，影摇文绂荡轻风。碧天倒浸秋容淡，晴嶂平开晓色浓。最爱临流毛发爽，陡然清思豁心胸。
石堂松雪
作者：贺士咨
朝代：明
体裁：七言律诗

雪压松巅冻莫禁，石堂经日锁寒阴。轻沾鹤背浑无迹，密洒僧衣似有心。吹入竹床期偶出，扫充茶灶助幽吟。自怜雅趣清人骨，呵笔题诗到夜深。
崔婆井
作者：贺奇
朝代：明
体裁：七言律诗

过馋每怪张虚白，巧赚无如崔阿婆。赊取武陵溪口醉，换来河洑酒泉多。千年有迹劳碑碣，古井无波长薜萝。若使行吟屈子在，应称独醒不相过。
永新学署有感
作者：贺守约
朝代：明
体裁：五言律诗

一曲镜湖在，衣冠六百年。家贫无负郭，世守有残篇。竹下纫兰佩，云根漱菊泉。相期岁寒在，梅石共清坚。
游禾山龙门溪
作者：贺守约
朝代：明
体裁：七言律诗

秋山苍翠接空冥，七十一峰如画屏。雁塔遗基藤蔓紫，龙门题墨藓花青。几从石上看棋局，仍向云间剧茯苓。鹤陇幸容孤迹住，天书何事又岩扃。
山居图为薛竹庵赋
作者：贺承
朝代：明
体裁：七言律诗

高隐优游远俗哗，竹篱茅屋半云遮。山田种秫堪供酿，石涧分泉自煮茶。细草生香春正暖，长松过影日初斜。庭前更有梅兼鹤，仿佛西湖处土家。
湖乡佳处为朱昌年赋
作者：贺承
朝代：明

湖乡佳处足幽栖，路入蒹葭望欲迷。一水远连天上下，几家如在瀼东西。红尘市迥人稀到，绿树春深鸟自啼。何日编茅居此地，杏花春雨看扶犁。
夜游真如寺
作者：贺灿然
朝代：明
体裁：七言律诗

晚风野寺生微波，溪烟水月交寒莎。钟声出林山雨细，塔影入窗秋云多。台荒白石老僧卧，径偏清夜幽人过。茫茫世事何所底，争如此地披松萝。
游龙井寺
作者：贺灿然
朝代：明
体裁：七言律诗

石磴回盘尽日过，仙林宝刹迥嵯峨。缘阶井溜通泉乳，绕殿花香挂薜萝。野鹤下时秋色静，山僧卧处白云多。南屏选胜无如此，坐对烟霞一啸歌。
邯郸怀古
作者：贺灿然
朝代：明
体裁：七言律诗

云迷襄国雨霏微，旧日丛台过客稀。三晋山河应不改，六王宫殿已全非。照眉池冷荒荠合，讲武台空野雀飞。犹有邯郸楼上月，馀光常照酒人归。
为香山顾敬中题画
作者：贺甫
朝代：明

芳草晴烟处处迷，画堂应在画桥西。花开记得寻君日，一路香风送马蹄。
古诗
作者：贺甫
朝代：明
体裁：古风

焦桐古制作，乃是爨下材。金徽粲星斗，玉轸调风雷。宝之不欲弹，抚视日几回。囊韬藉文锦，有待知音来。
古诗二首
作者：贺甫
朝代：明

焦桐古制作，乃是爨下材。金徽灿星斗，玉轸调风雷。宝之不欲弹，抚视日几回。囊韬籍文锦，有待知音来。冶金铸为剑，精光射牛斗。锋铓带血腥，曾斩楼兰首。朅来开石函，忍作蛟龙吼。不将持赠人，当世承平久。
古诗二首·其一
作者：贺甫
朝代：明

焦桐古制作，乃是爨下材。金徽灿星斗，玉轸调风雷。宝之不欲弹，抚视日几回。囊韬籍文锦，有待知音来。
古诗二首·其二
作者：贺甫
朝代：明

冶金铸为剑，精光射牛斗。锋铓带血腥，曾斩楼兰首。朅来开石函，忍作蛟龙吼。不将持赠人，当世承平久。
题画次矫以明韵
作者：贺甫
朝代：明

画舫西湖载酒行，藕花风度管弦声。余情未尽归来晚，杨柳池台月又生。
渔家傲·晓别
作者：贺裳
朝代：明
体裁：词

啼罢荒鸡衰雁接，荧荧寒焰窗犹黑。欲别重将酥手执，行又立，门前瘦马嘶残月。递得金鞭红袖湿，回头已被疏林隔。独倚高楼看去辙，铃音绝，纤腰凭久雕阑热。
蝶恋花·暮春
作者：贺裳
朝代：明
体裁：词

薄暮银塘风色静，闲倚雕阑，自赏娉婷影。一簇芙蓉相掩映，唾花落处游鳞竞。女伴潜呼浑未醒，横睇回波，才讶红妆并。飞尽残霞天又暝，柳梢笑指新悬镜。
咏残花
作者：贺言
朝代：明

满架开初尽，唯留几许春。轻风南陌上，落日莫江滨。影淡帘栊月，香消辇路尘。漂零莫飞去，别院有愁人。
题燕穆之楚江秋晓图
作者：贺言
朝代：明
体裁：五言律诗

月落楚江空，秋林待日红。船开飞叶雨，人渡长潮风。阁影涛声外，山形曙色中。神仙问何在，有路想难通。
临江仙·春夜宴集
作者：贺贻孙
朝代：明
体裁：词

花底驱愁愁不去，春光曲槛平分，诗筹酒盏各殷勤。窥帘千片月，过坞一岑云。恰忆湖边香草梦，青烟隔路氤氲。笙歌寂后更堪闻。寻芳今已倦，为尔又纷纷。
临江仙·秋夜怀友
作者：贺贻孙
朝代：明
体裁：词

露冷秋魂何处在，屋梁月色谁赊。衰杨淡影弄孤鸦。杯黄先报叶，人澹晚宜花。却忆当年离别地，沽酒村巷人家。小楼帘动烛光斜。梦中偏识路，夜夜到长沙。
减字木兰花·健儿
作者：贺贻孙
朝代：明
体裁：词

花街立马。蓦遇监军不肯下。鞭影风生。嘶入长杨一片声。捲须连口。叱唤银瓶倾美酒。醉挟吴钩。昼卧人家少妇楼。
减字木兰花·漫兴
作者：贺贻孙
朝代：明
体裁：词

钢刀掷地。锈血模糊成恨字。借问谁仇。掌大河山不掩羞。眼光如电。不见英雄尘土面。却向吴门。泪洒西风古侠魂。
南乡子·渔翁
作者：贺贻孙
朝代：明
体裁：词

斜放竹篙青。满岸芦花一艇横。手抱孙儿沙上坐，罾声。牵动寒谭四五星。乌鬼认呼名。没入长江半夜深。任说风波天样大，休惊。醉卧船头不肯醒。
南乡子·白园
作者：贺贻孙
朝代：明
体裁：词

深翠出云岩。曲坞香多乌自删。人似春花花似笑，朱颜。蓦见轻烟抹远山。文石坐班烂。蝶影蜂声许共还。此处关情何处梦，更阑。明月梨梢浸碧湾。
南柯子·春圃
作者：贺贻孙
朝代：明
体裁：词

花漏疏篱月，鸟穿隔树烟。千桃并笑各嫣然。阅尽东风、有恨与谁传。教曲凭鹦鹉，弹词惜杜鹃。酒阑夜静悄无言。春在枝头、人在画栏边。
卜算子·春暮
作者：贺贻孙
朝代：明
体裁：词

天压树头青，草落斜阳碧。消受晴光岁许恩，春色总无迹。才被落花惊，又替残莺惜。关住香风不出门，春梦何从觅。
声声慢 自嘲 步宋人韵
作者：贺贻孙
朝代：明
体裁：词

闲题闲咏，闲赋闲评，閒愁闲恨闲戚。靠著窗儿，暗地仰人声息。秋场快马报罢，又是岁考催文急。堪笑那騃翰林、真个奇字难识。枉自文章山积。被海内、儒流寻篇抄摘。活剥生吞，落得纸条易黑。如今成、一首没字文，秀气欲滴。终不信，也许他人盗得。
声声慢 闺怨 同前韵
作者：贺贻孙
朝代：明
体裁：词

似憨似懒，似醉似痴，似羞似恼似戚。一寸柔肠，搅得几时休息。晓眠独自冷落，咒不去、燕子声急。多管是，病淹缠根苗，几个曾识。有恨无言空积。春去也、春花倩谁寻摘。瘦损庞儿，和那影儿共黑。远山描未了，抛菱花，珠泪暗滴。这苦处，难道锦鳞寄得。
如梦令·拜灯
作者：贺贻孙
朝代：明
体裁：词

俯仰朱门尴尬。牵引浑身狼狈。何事曲长躬，气焰相熏无奈。莫拜。莫拜。且避檐风吹壤。
如梦令·渔梦
作者：贺贻孙
朝代：明
体裁：词

春夜蓑寒风紧。洞口人家孤迥。好梦入渔舟，鸡犬天边声近。惊醒。惊醒。鸟犯桃花红影。
寓栗坪茅屋
作者：贺贻孙
朝代：明
体裁：七言律诗

结茅天半渺无涯，静夜空山绝物华。梦里风声翻纸帐，雨边萤影落镫花。青精味易和粗饭，绿柏香难斗苦茶。独喜埋名今渐久，无人问字到山家。
忆秦娥·积雪
作者：贺贻孙
朝代：明
体裁：词

天似失。林塘远望浑无迹。浑无迹。爪痕留处，鹭鸾辽绝。飞绡万里连烟织。孤村茅屋画图觅。画图觅。浮空一纸，何从著笔。
怨王孙·重游禾山读书处问旧
作者：贺贻孙
朝代：明
体裁：词

诗情酒态。书声梵呗。游戏文章，牛鬼蛇怪。遥忆此兴悠哉。小蓬莱。如今苍翠几人住。洗砚处。风雨几回诉。龙门几日，天曙七十峰头，几峰秋。
望海潮·叹剑
作者：贺贻孙
朝代：明
体裁：词

昆吾寒液，延津爽气，蜿蜒铁冶游龙。才出人间，清光射目，一条秋水融融。曾亲近英雄。更结交奇侠，相许从戎。切玉如泥，剸犀不住快如风。青蛇久閟深宫。看琉璃宝匣，错镂精工。铦铓未施，干将挂壁，床头儿女喁喁。笑刺鼠无功。更以之补履，不及锥锋。从此风胡莫问，夜夜吐长虹。
江城子·蝶逐水面桃花，和刘安世
作者：贺贻孙
朝代：明
体裁：词

玉郎夜梦绕园飞。向东篱。拣红枝。底事栩栩，又趣远江湄。好似鸱夷辞越去，湖影里，醉西施。鸳鸯瞥见妒尤痴。怕风吹。又别离。倘忆前生，人面不须悲。却怪银河刚半渡。波动处鹊桥欹。
江城子·闺叹答药地大师
作者：贺贻孙
朝代：明
体裁：词

飞花闪闪怨沉沦。转双轮。且逡巡。谁信朱颜，只藉酒醲醺。恰似霜枫红满树，虽有艳，不如春。花名含笑笑何人。纵开尊。总伤神。梦见笙歌，闷里强摇唇。便把青螺山蹙皱，捏不尽，两眉颦。
江城梅花引·为南昌馀小星惜姬人
作者：贺贻孙
朝代：明
体裁：词

燕钗飞入黑风轻。怨伶丁。转伶丁。银烛筵前，不忍听吹笙。眼底还乡何处路，江楼上，水悠悠、最关情。关情。关情。月夜寻。柳外营。烟内城。梦也，梦也，梦未醒、消息难明。此去香魂，不愿到悔亭。但愿杜鹃花解语，也寄得，不如归去一声。
浪淘沙·秋暮，饮友人家
作者：贺贻孙
朝代：明
体裁：词

菊桂绕栏干。香老枝干。梦匀玉液簟生寒。人又风骚花又好，著意盘桓。天上寄愁难。酒社诗坛。鹧鸪懊恼最相关。破碎江山黄叶里，醉眼重看。
清平乐·题画赠冉邑侯
作者：贺贻孙
朝代：明
体裁：词

轻红乍沐。爽气侵寒玉。树杪流泉天半落。吹入两间茅屋。荒岩古木云平。龙门断壁风轻。自是宰官似水，因君画出秋声。
满庭芳·宴集王孙花园
作者：贺贻孙
朝代：明
体裁：词

柳嫩贪眠，梨香恼梦，春色才过三分。香随风卷，燕语隔花闻。更羡园亭乍暖，助人媚、薄醉微醺。湖光里，鸳鸯弄水，蛱蝶逐罗裙。殷勤。间借问，淩波影乱，兰麝氤氲。底事忙如箭，买断良辰。不耐画船寂寞，便轻却、冷月轻云。归去也，笙歌院落，火树送残曛。
满庭芳·秋怀
作者：贺贻孙
朝代：明
体裁：词

犬吠深烟，虫吟古砌，斜阳橘柚人家。朱搂霞卷，菊气扰蜂衙。又是金风动也，悲凉处、暮鼓三■。秋声里，寒波四面，红叶两啼鸦。休誇。年少事，瑶琴碎破，仙苑攀花。到今日文章，价贱谁赊。那见黄金意气，空回抱、明月天涯。且沉醉，须眉暗竖，剑影壁间斜。
满江红·吊癸未殉难烈妇
作者：贺贻孙
朝代：明
体裁：词

惨惨悲风，吹不断、芳魂昼哭。叹当日、断头截舌，气摇河岳。血泪染成红杏雨，香云怒向青山矗。觉世间、花月易销残，名难辱。彤管怨，苍梧竹。秋波恨，鸱夷目。算功勋气节，尽归金屋。娘子军传娘子令，夫人城是夫人筑。问人生、何物负情多，将军腹。
点绛唇·赠歌者
作者：贺贻孙
朝代：明
体裁：词

兰气氤氲，唇边蛱蝶香如唼。红衫映颊。醉透桃花靥。暗教鹦哥，对席嘲残客。眼儿热。看场人别。独自拨弦索。
生查子·幽兰
作者：贺贻孙
朝代：明
体裁：词

香深不见人，但与春风借。我欲摘其英，迟回未忍下。自上美人头，便被鹦哥骂。何事读离骚，尚许江篱亚。
相思儿令 忆妓 代刘元泽作
作者：贺贻孙
朝代：明
体裁：词

残梦惊回驿站，烛影照离情。枕上何时积泪，经久更分明。■人玉腕香轻。最难禁、细语低声。错认耳边似诉，雨中促织鸣。
眼儿媚·秋意
作者：贺贻孙
朝代：明
体裁：词

芙蓉未老蓼花收。吹落古沙头。七分露蕊，三分霜叶，抵十分秋。伤心宋玉难成句，抱月对红楼。半生酒病，半生诗癖，搅一生愁。
秋怀
作者：贺贻孙
朝代：明

蟋蟀复蟋蟀，听尔当窗织。秋声从尔出，万籁又瑟瑟。清商本无心，耳目漫相易。塞北有佳人，玉颜不及惜。长抱悲秋心，徘徊泪沾臆。晚雨滴芙蓉，如见明妃泣。年年胭脂山，负此高秋色。霜气饱黄花，霞光醉白鸟。山高秋复高，秋逐烟与草。物性相因缘，谁能割昏晓。我心同孤月，淡荡寄天表。不夜魄常圆，无云风自扫。秋色本自如，何劳费幽讨。世人贵耳目，漫羡素娥皎。蹑梯上广寒，不识门前道。惆怅月中人，银丸弄空藻。
秋怀·其一
作者：贺贻孙
朝代：明
体裁：古风

蟋蟀复蟋蟀，听尔当窗织。秋声从尔出，万籁又瑟瑟。清商本无心，耳目漫相易。塞北有佳人，玉颜不及惜。长抱悲秋心，徘徊泪沾臆。晚雨滴芙蓉，如见明妃泣。年年胭脂山，负此高秋色。
秋怀·其二
作者：贺贻孙
朝代：明
体裁：古风

霜气饱黄花，霞光醉白鸟。山高秋复高，秋逐烟与草。物性相因缘，谁能割昏晓。我心同孤月，淡荡寄天表。不夜魄常圆，无云风自扫。秋色本自如，何劳费幽讨。世人贵耳目，漫羡素娥皎。蹑梯上广寒，不识门前道。惆怅月中人，银丸弄空藻。
菩萨蛮·游塔
作者：贺贻孙
朝代：明
体裁：词

支提影插江峰外。虚檐翠滴浮烟霭。落雁避寒空。金轮四面风。香随秋气上。幡动光零乱。俯看一天霜。钟迟晓听长。
西江月·新夏
作者：贺贻孙
朝代：明
体裁：词

睡蝶才醒午梦，娇莺未了残歌。游人依旧踏青莎。一片红榴惊坐。花上东风偏燠，吹愁到枕如何。长愁短夜睡难多。长日长愁怎奈过。
西江月·重阳感事
作者：贺贻孙
朝代：明
体裁：词

漫羡鸡鸣天上，休矜犬吠云中。深山绿断鬼磷红。纵有茱萸何用。怪道仙家术短，将来酒客时穷。金樽醉倒莫从容。鼓角中霄声动。
踏莎行·赠友
作者：贺贻孙
朝代：明
体裁：词

渴咽榴浆，饥餐桂蠹。耳边松枝长疑雨。柴门一线逗秋光，千崖万壑窗棂度。樵梦初成，南华新注。凉声蟋蟀随双屡。兴来独醉月明中，横江落叶飞无数。
醉春风·惜花
作者：贺贻孙
朝代：明
体裁：词

蝶老蜂儿倦。春花开又遍。开花怎似落花香，怨。怨。怨。急雨无媒，东风错嫁，飘零谁见。且语红楼燕。莫踏香泥片。残枝犹记嫩枝红，恋。恋。恋。暗展芳魂，还随月影，移来深院。
锦堂春·谑友
作者：贺贻孙
朝代：明
体裁：词

诗债忙于酒债，葛巾傲似纶巾。相逢每怕呼年少，失却旧时春。发为牵愁渐短，文来引泣皆真。千金莫卖长门赋，记取听琴人。
锦缠道·题画赠黄明府
作者：贺贻孙
朝代：明
体裁：词

淡薄青山，秀色依然似滴。望瀑泉、珠帘堪织。人家恰在翠微湿。秋水秋风，片片空明击。羡当年仙令，城头姑射。听秋声、在龙门绝壁。閒心到处，琴堂五老高峰外，别插一峰碧。
长相思·伤秋
作者：贺贻孙
朝代：明
体裁：词

梧叶轻。槐叶轻。落满空山不得行。回头蟋蟀惊。晚风鸣。晓风鸣。雁断横塘昨夜声。离人仔细听。
雨
作者：贺贻孙
朝代：明
体裁：古风

急雨来石壁，飘然空外泻。远树湿残红，徘徊莺不下。好鸟尚惜春，孤花已报夏。铁马从东来，阴云惨欲射。谁向蟠溪隐，蓑笠恐不暇。寄愁与东风，注目寒江夜。
风中柳·中秋答僧
作者：贺贻孙
朝代：明
体裁：词

天月全圆，漫道人间月半。把尘凡、耳目都换。微云淡霭，颠倒挂银汉。笑广寒、笼晴怎玩。数点流萤，也放秋光两岸。况芙蓉、水边似粲。大地山河，尽是空明幔。休惊怪，嫦娥无伴。
鹧鸪天·叹逝，为徐巨源作
作者：贺贻孙
朝代：明
体裁：词

结社长怀儒子亭。客边才子酒边星。榆墩路断鸦偏满，蕙草香残蝶未停。空咄咄，梦冷冷。杯长看剑影犹横。不知剑去人何在，月落湖空数点萤。
鹧鸪天·弃妾
作者：贺贻孙
朝代：明
体裁：词

角枕砂按爱已分。空怀怀梦梦中亲。谁知司马千金赋，不及东方一草茎。抛薄面，诉前因。娇啼万钟转成嗔。君家纵有回心院，难似当初得意人。
鹧鸪天·村落
作者：贺贻孙
朝代：明
体裁：词

茅屋斜连雪渐消。屋边枯树瘿犹高。山翁曝背南檐下，尖角青牛斗小桥。喂瘦犬，抚娇猫。鸡飞亭午上山坳。冬春历日浑难记，只记梅枝与柳条。
鹧鸪天·梅花
作者：贺贻孙
朝代：明
体裁：词

铁笛吹水叠月痕。水仙同处不同根。寒侵么凤春留梦，瘦引枯蜂夜返魂。携素友，对芳樽。酒阑客散各黄昏。高情偏向无人处，凭仗轻风冷面翻。
鹧鸪天·楚客
作者：贺贻孙
朝代：明
体裁：词

苍狗功名误此生。衡旋九面转帆轻。湘中量恨嫌湘窄，岳顶埋忧怪岳平。一瓢里，见洞庭。波澜淼淼钓无惊。妻儿惯识浮家趣，也恋风声与水声。
鹧鸪天·渔父
作者：贺贻孙
朝代：明
体裁：词

水外青山竹外楼。楼边双桨弄鸥柔。丝丝柳线牵斜笠，片片桃花犯小舟。辞帝座，理金钩。最难发付此羊裘。而今沉醉湘烟里，不买湘鱼到五侯。
鹧鸪天·萧园
作者：贺贻孙
朝代：明
体裁：词

锦绣业中百鸟声。竹篱茅舍又鸡鸣。闲花有蝶春偏恼，细雨无人草自生。添一水，似蓬瀛。渔矶石冒大湖名。梅枝妒杀湖边柳，悔不留香待早莺。
鹧鸪天·赠行
作者：贺贻孙
朝代：明
体裁：词

雁过衡阳影又分。秋江微月漾波痕。轻烟碧恼湘君梦，落叶黄销楚客魂。此别去，恨难言。美人含泪捧金樽。樽前半是幽燕侣，才唱阳关便出门。
祠堂联
作者：贺逢圣父
朝代：明
体裁：联

当年鸡豆休忘念；此日儿孙勿妄思。
三月十九日史三亲家置酒园舍以赏春芳花落枝空且有后时之叹传杯既久起而较射散步邻园忽见楸花一树红白可爱同游尽欢抵暮乃已因有此作山人识 其一 水亭凉处
作者：贺钦
朝代：明

先生坐水亭，三伏不知暑。多少热中人，安得此閒处。
三月十九日史三亲家置酒园舍以赏春芳花落枝空且有后时之叹传杯既久起而较射散步邻园忽见楸花一树红白可爱同游尽欢抵暮乃已因有此作山人识 其三 花圃香处
作者：贺钦
朝代：明

种得四时花，终年香不绝。有暇辄开樽，何必逢佳节。
三月十九日史三亲家置酒园舍以赏春芳花落枝空且有后时之叹传杯既久起而较射散步邻园忽见楸花一树红白可爱同游尽欢抵暮乃已因有此作山人识 其二 小桥吟处
作者：贺钦
朝代：明

桥下寒塘净，桥边风物清。倚阑閒得句，不入俗人情。
三月十九日史三亲家置酒园舍以赏春芳花落枝空且有后时之叹传杯既久起而较射散步邻园忽见楸花一树红白可爱同游尽欢抵暮乃已因有此作山人识 其四 晴楼眺处
作者：贺钦
朝代：明

高楼时一上，眼界豁无涯。望入辽天去，悽然有所思。
三月十九日史三亲家置酒园舍以赏春芳花落枝空且有后时之叹传杯既久起而较射散步邻园忽见楸花一树红白可爱同游尽欢抵暮乃已因有此作山人识·水亭凉处
作者：贺钦
朝代：明

先生坐水亭，三伏不知暑。多少热中人，安得此閒处。桥下寒塘净，桥边风物清。倚阑閒得句，不入俗人情。种得四时花，终年香不绝。有暇辄开樽，何必逢佳节。高楼时一上，眼界豁无涯。望入辽天去，悽然有所思。
与友人宴小庄
作者：贺钦
朝代：明

琐闼无堪早退藏，衰年幸得病躯康。分曹校射依芳树，对景开樽乐小庄。休言席上杯盘恶，且喜壶中日月长。况是吾人俱白首，更忧何事不徜徉。
人有以命状呈者书一绝于后
作者：贺钦
朝代：明

一卧云山三十年，饥餐粝饭渴清泉。此生自信能知命，莫把行藏更问仙。
人有求荐举者题其书后
作者：贺钦
朝代：明

半生荣辱断知闻，远处茅堂伴白云。何事利名场里客，却将书札挠幽人。
伯初过访留饮赋诗
作者：贺钦
朝代：明

退士卧听传呼声，惊起倒屣门前迎。故人久别喜会面，赋诗酌酒心相倾。
俗不读小学以科举不用故尔诗以纪之
作者：贺钦
朝代：明

紫阳小学人谁读，祭酒居然教不行。念念只归官禄上，谩言父母与神明。
偶成
作者：贺钦
朝代：明

年老睡还少，夜长醒更多。土床烟火足，趺坐默吟哦。
偶成
作者：贺钦
朝代：明

淩之浒兮一竿竹，水洋洋兮山矗矗。青琐归来三十秋，閒云野鸟相追逐。日长午困憩茅轩，声利无关心自足。终身得此复何求，况是书香儿已续。
偶成借白沙先生韵柬丁大尹
作者：贺钦
朝代：明

行藏自昔贵因时，莫使傍人更起疑。玄圣春秋非我事，先天图画是心期。放言不论人长短，考古惟求道盛衰。幸有箪瓢能免死，何妨随分老耘耔。
傅彦明昆仲久客维扬诗以寄之
作者：贺钦
朝代：明

山人寄语三公子，便买归舟莫更留。南国可知春似锦，高堂无奈雪盈头。黄金满载皆由命，白手还家岂足羞。兄弟师生分非浅，诗成四韵泪双流。
儗寄乡人
作者：贺钦
朝代：明

万里慈亲命已倾，天涯游子更南征。也知雁使飞难到，岂有乌雏负所生。吟身莫恋风光好，归棹须兼昼夜行。若向西湖听杜宇，声声都是劝君情。
再和鄱阳守愚丘先生韵
作者：贺钦
朝代：明

白云堆里得安身，名利无干远世尘。静把简编窥往哲，每将菽水奉慈亲。江山秀丽诗怀壮，窗户清幽瑟调新。幸有此般閒快乐，任他人醉五陵春。
古澄丁声远来访赋一律见遗因和答二首
作者：贺钦
朝代：明

太学陈东天下知，抗章不怕忤当时。折腰彭泽成何事，回首闾山有所思。轩外孤松全晚节，宅边五柳散春丝。归来还是忘机客，传语沙鸥莫浪疑。曾见多人说旧知，几人能保岁寒时。感君千里来相访，慰我终年病里思。元伯欢呼具鸡黍，子期静听鼓桐丝。连床几夜知心话，讲破群经多少疑。
古澄丁声远来访赋一律见遗因和答二首·其一
作者：贺钦
朝代：明

太学陈东天下知，抗章不怕忤当时。折腰彭泽成何事，回首闾山有所思。轩外孤松全晚节，宅边五柳散春丝。归来还是忘机客，传语沙鸥莫浪疑。
古澄丁声远来访赋一律见遗因和答二首·其二
作者：贺钦
朝代：明

曾见多人说旧知，几人能保岁寒时。感君千里来相访，慰我终年病里思。元伯欢呼具鸡黍，子期静听鼓桐丝。连床几夜知心话，讲破群经多少疑。
和白沙韵述怀
作者：贺钦
朝代：明
体裁：七言绝句

青琐当年觅路头，几回联辔向圆丘。别来老大浑无至，愧负乾坤第一流。
和白沙韵述怀
作者：贺钦
朝代：明

青？当年觅路头，几回联辔向圆丘。别来老大浑无至，愧负乾坤第一流。
和答董桂岩同年
作者：贺钦
朝代：明

谢病归来已十霜，閒中养就野夫狂。每寻瑶草和成药，自剪青荷制作裳。几曲枯桐秋月白，一竿修竹暮烟苍。镜湖原是吾家水，还拟扁舟泛渺茫。仙崖老桂凛风霜，嫩柳夭桃敢放狂。十载长怀人似玉，几时再与子同裳。青山遁迹心常泰，黄阁忧时鬓易苍。日迈月征随所遇，肯教大道草茫茫。
和答董桂岩同年·其一
作者：贺钦
朝代：明

谢病归来已十霜，閒中养就野夫狂。每寻瑶草和成药，自剪青荷制作裳。几曲枯桐秋月白，一竿修竹暮烟苍。镜湖原是吾家水，还拟扁舟泛渺茫。
和答董桂岩同年·其二
作者：贺钦
朝代：明

仙崖老桂凛风霜，嫩柳夭桃敢放狂。十载长怀人似玉，几时再与子同裳。青山遁迹心常泰，黄阁忧时鬓易苍。日迈月征随所遇，肯教大道草茫茫。
和鄱阳守愚丘先生韵
作者：贺钦
朝代：明

声利沉疴幸已瘳，烟霞痼疾岂须忧。非关遁世矜高节，自是匡时乏远猷。琐闼两年空窃禄，云山十载免包羞。管宁本是辽东客，不愿重过五凤楼。
和韵喜陈本仁相访
作者：贺钦
朝代：明

昔时与子共谈经，情分相投北斗城。别我十年身已达，听君一律句尤清。幽居忽讶高轩过，多病深惭倒屣迎。况遇故人丁大尹，连床同与话平生。
哭张东海
作者：贺钦
朝代：明

东溟居士金兰契，笔底龙蛇满我家。病里一闻乘化去，举头触目泪横斜。
墨室铭
作者：贺钦
朝代：明

墨宜黑，不可白。粉宜白，不可黑。粉而白，墨而黑。物之则，墨而白。粉而黑，反而忒。人而灵，岂无则。人而忒，斯大惑。
寄大尹邵文明
作者：贺钦
朝代：明

长官辞县赋归来，独爱幽花手自栽。何日一樽同笑傲，东篱饱看带霜开。
寄邵大尹
作者：贺钦
朝代：明

长官爱菊迈常情，有甚东篱嗅落英。祗恐偷儿窥绝品，不教放蕊只观茎。昔闻陶令无弦琴，今见邵公不花菊。得趣岂在声色间，异代长官同一律。
寄邵大尹·其一
作者：贺钦
朝代：明

长官爱菊迈常情，有甚东篱嗅落英。祗恐偷儿窥绝品，不教放蕊只观茎。
寄邵大尹·其二
作者：贺钦
朝代：明

昔闻陶令无弦琴，今见邵公不花菊。得趣岂在声色间，异代长官同一律。
寄邵文明大尹
作者：贺钦
朝代：明

乡书曾得共推贤，金榜题名子更先。大尹有才还解组，琐闱无补早归田。利名风浪都无与，泉石膏肓两不偏。同在故园不相见，闾山辽水思悽然。
戏赠友人张解州
作者：贺钦
朝代：明

平生少陵诗，先生嗜之极。方其得意时，宁知有六籍。吟哦固所爱，句语肯轻掷。未合此格调，终年不下笔。章成持示人，苍古多弗识。朋侪无赏音，抚简自叹息。惩此谢诗坛，酒量空无敌。我言扬子云，太玄终不匿。今晦后应显，劝君无固必。
挽同年罗一峰
作者：贺钦
朝代：明

二十年前同及第，数千里外叹离群。谁知竟作终天诀，空对丹青泣暮云。
春晚
作者：贺钦
朝代：明
体裁：七言绝句

落尽群芳枝已空，游人枉自怨东风。谁知寂寞幽园里，犹著楸花一树红。
次余柱史与石翁先生倡和诗韵
作者：贺钦
朝代：明

白沙老子仙游远，青简遗音尘梦多。江海百年钟间气，乾坤万古润馀波。龙潜稍见黄金阙，凤去空馀翠竹窠。西港可人今柱史，此心元不隔关河。
溪上茅亭和士咨
作者：贺钦
朝代：明

钓台高处小茅堂，退士登临岁月长。假寐不为黄阁梦，无营还笑白云忙。清风明月何须买，绿水青山自可常。三十年来无外事，此心赢得不炎凉。
登闾山
作者：贺钦
朝代：明
体裁：七言律诗

胜日联镳出郭游，喜同佳客入深幽。云巾千叠坐盘石，风景一番催酒筹。笑对林花如有约，醉听岩鸟似相留。由来福地烟霞里，自是今人不解求。
答同年大司成林亨大
作者：贺钦
朝代：明

只今惟有大司成，岁晚能全故旧情。犹怪书来无警戒，索居多过赖谁更。
答守关陈司马谅之
作者：贺钦
朝代：明

碌碌行藏两鬓星，甘心待尽水边亭。匡时有志迂何补，学道无闻醉未醒。鄙陋敢知符梦寐，高明误许见仪刑。眼中好德陈司马，山海茫茫云树青。
答问者
作者：贺钦
朝代：明

问余何事寄西林，祗为从前枉寸阴。欲识只今端的意，请君细玩壁间吟。
简乡亲
作者：贺钦
朝代：明

携壶欲就名园赏，借问如今春浅深。但得红芳飞未尽，便来枝下听鸣禽。
简乡人
作者：贺钦
朝代：明

从来退士偏怜菊，见说君家品最奇。欲挈一壶来就赏，不知何日是开时。
自警
作者：贺钦
朝代：明

婴儿之态，终身之谋。人知是务，同俗是求。卑污凡近，日趋下流。大人之度，天下之虑。天知是祈，同理是顾。高明光大，天衢放步。
自警·其一
作者：贺钦
朝代：明

婴儿之态，终身之谋。人知是务，同俗是求。卑污凡近，日趋下流。
自警·其二
作者：贺钦
朝代：明

大人之度，天下之虑。天知是祈，同理是顾。高明光大，天衢放步。
自警四首
作者：贺钦
朝代：明

战兢防失足，顷刻莫驰心。勿谓人谁见，当知帝汝临。为学不谨笃，到底是空言。猩猩与鹦鹉，孤负昊天恩。
自警四首·其一
作者：贺钦
朝代：明

战兢防失足，顷刻莫驰心。勿谓人谁见，当知帝汝临。
自警四首·其三
作者：贺钦
朝代：明

我生幸居儒者流，放心日日胡能收。圣地可造由立本，我田既荒安有秋。适国迷途不知返，作室无基良可忧。年过半百尚如此，转眼光阴成白头。
自警四首·其二
作者：贺钦
朝代：明

为学不谨笃，到底是空言。猩猩与鹦鹉，孤负昊天恩。
自警四首·其四
作者：贺钦
朝代：明

圣贤典训六经中，一本流来万不同。片语未曾精着力，此生不觉遂成翁。始知口舌空谈病，难及身心实践功。莫咎回辀已迟暮，勉旃直欲造崆峒。
萧文明书寄光风大字有作
作者：贺钦
朝代：明

故人手写光风字，远托征鸿寄草堂。铁画银钩且休论，高情雅意可能当。珍重辽西海钓翁，閒挥大笔对光风。书成不寄青云客，却忆平生贺克恭。
萧文明书寄光风大字有作·其一
作者：贺钦
朝代：明

故人手写光风字，远托征鸿寄草堂。铁画银钩且休论，高情雅意可能当。
萧文明书寄光风大字有作·其二
作者：贺钦
朝代：明

珍重辽西海钓翁，閒挥大笔对光风。书成不寄青云客，却忆平生贺克恭。
读书
作者：贺钦
朝代：明

清晨起坐小茅堂，万事无关一炷香。展卷细观前圣奥，驰名敢学世人狂。也知老病年光促，争奈诗书意味长。但愿桑榆粗有得，肯随流俗叹斜阳。
赏花
作者：贺钦
朝代：明

落尽群芳枝已空，游人往往怨东风。谁知寂寞幽园里，犹有楸花一树红。
赏花有跋
作者：贺钦
朝代：明

落尽群芳枝巳空，游人往往怨东风。谁知寂莫幽园里，犹着楸花一树红。
赠友人
作者：贺钦
朝代：明

何人过我钓鱼亭，四十馀年故旧情。羡子一章豺虎息，明时几度凤凰鸣。寸心烨烨昭千古，万目明明看此行。多少疲癃望苏息，莫因声利负平生。
赠达挥使
作者：贺钦
朝代：明

顾公雅操坚冰檗，邵令辞官掇菊英。怪底君侯美如玉，顾门高弟邵家甥。
述事
作者：贺钦
朝代：明

忽忽光阴六十馀，年来犹自惜居诸。茅轩镇日无尘事，一炷清香一卷书。
述怀
作者：贺钦
朝代：明

壮岁辞青琐，还山坐白云。天时看代谢，世事断知闻。菽水奉慈母，诗书教后昆。未能忘鄙陋，尝献野人芹。
钓淩溪
作者：贺钦
朝代：明

晚凉匹骑出，垂钓城西隅。蚯蚓费且尽，鲂鲤秪自如。时或得其稚，轻重不盈铢。浩歌指归路，得意岂在鱼。
题万佛堂壁
作者：贺钦
朝代：明

峭壁镵成万佛身，招提开创几千春。行童不识寻幽客，误作恭禅问法人。云端石洞可栖身，水绕山围剩得春。传语高僧休厌客，西林曾寓著书人。
题万佛堂壁·其一
作者：贺钦
朝代：明

峭壁镵成万佛身，招提开创几千春。行童不识寻幽客，误作恭禅问法人。
题万佛堂壁·其二
作者：贺钦
朝代：明

云端石洞可栖身，水绕山围剩得春。传语高僧休厌客，西林曾寓著书人。
题华山高卧图赓丁声远之作
作者：贺钦
朝代：明

太华峰头经月睡，洞庭湖外贴天飞。欲知动静元无二，试问辽东丁令威。
题扇上钓鱼图·其一
作者：贺钦
朝代：明

江上钓鱼翁，不识家何处。我恨淩溪未得朋，安得与君同去住。
题扇上钓鱼图·其二
作者：贺钦
朝代：明

倚杖看闾山，垂纶钓淩水。山头宿雾开，水面清风起。
题扇画
作者：贺钦
朝代：明

月下兮松间。清琴兮罢弹。倚松兮看月，何尘俗兮能干。
题晚菊
作者：贺钦
朝代：明

岂必满头方足乐，略教经眼便堪奇。如何不对重阳酒，寂寞经旬见此枝。
题画
作者：贺钦
朝代：明

云涌青山动，桥横碧涧斜。幽人无俗事，拄杖去看花。
题画莲
作者：贺钦
朝代：明

因循六十年，未得成君子。花神如有知，还应为人耻。
题看山图
作者：贺钦
朝代：明

问尔看山人，山中坐几春。定知方寸里，无处着纤尘。
题退休卷
作者：贺钦
朝代：明

五十年来早退休，三边贤达子为头。题诗每上春山寺，载酒频登夜月楼。钓艇有时江上泛，兵书尽日箧中收。常怜李广非知命，抵死何曾到列侯。
鱼矶偶成
作者：贺钦
朝代：明

何人笑我上鱼矶，本是穷荒一竹枝。纵然有节中无物，怪底长江举钓丝。
菩萨蛮
作者：贺颜登
朝代：明

绿窗拥被莺呼醒，红云微皱愁难整。檀炷袅薰笼，罗衣三两重。流苏休便揭，欲起愁无力。杨柳小腰肢，春来瘦不支。
杨白花
作者：贺麟
朝代：明
体裁：乐府曲辞

杨白花，随风飞。青春渐老胡不归，化为浮萍将安依。美人联臂歌未歇，宫树乌啼冷秋月。
石门夜泊
作者：贺麟
朝代：明
体裁：七言律诗

驿路迢迢送夕阳，石门湾共泊连樯。买鱼人唤溪边棹，乞米僧归竹下房。枫叶经霜多自落，罗衣临水不胜凉。且沽尊酒浇离思，明日看山认故乡。
冬日登岳
作者：贾三近
朝代：明
体裁：五言律诗

游目高寒处，群山拥岱宗。登封迷汉草，徙倚有秦松。万壑烟岚合，诸天紫翠重。肩舆明月下，上界已闻钟。
峄山
作者：贾三近
朝代：明
体裁：古风

五华晴峰青插天，北来岱脉相绵连。海上神山直咫尺，羽翰旧驻蓬莱仙。仙人楼观七十二，濯缨尚有当时泉。千寻碧藕手所种，不数华山玉井莲。瑶宫贝阙半隐见，松萝密挂层峦巅。累累怪石呈万品，物象犹是鸿濛前。始皇羊车去不返，书门题石今茫然。郗公大峄久陈迹，满山啼鸟空云烟。深岩古木傲秋色，潺潺流水鸣长川。孤桐琴瑟犹遗响，谁哉为我弹青弦。山下邹城尽禾黍，绕城黄犊耕山田。王母祠前几风雨，白鹤时下龙池边。峄邑距山二百里，望中云雾常回旋。予将结庐此山下，日探仙诀学长年。
漕渠奏绩歌
作者：贾三近
朝代：明
体裁：古风

忆昔沛中云色愁，惊涛万顷随阳侯。漂沙坼岸留孤树，风雷竞怒沧江秋。蛟龙近郭鸬鹚喜，一望洪川暮烟紫。郡国尺书走飞电，帝宠司空导河水。天上秋驰元武车，遥分剑履临淮徐。旋沈白马投玉璧，登山重启元彝书。元彝使者授真诀，为扫徐关白浪灭。金绳照日生荣光，独抱元圭奏芳烈。留侯祠前烟水平，歌风台下野云晴。中流飞挽自来去，河洛千年同颂声。
乌青
作者：贾似道
朝代：明
体裁：七言绝句

乌青生来似定墨，腿脚班狸肉带黑。钳若细长似血红，合战交锋如霹雳。
淡白
作者：贾似道
朝代：明
体裁：七言绝句

白头白项翅铺银，入手观来却似冰。此虫异众称奇白，总无颜色是将军。
淡紫
作者：贾似道
朝代：明
体裁：七言绝句

名为淡紫遍身明，项如青靛齿紫红。头上三尖腰要阔，战得场中不敢逢。
淡青
作者：贾似道
朝代：明
体裁：七言绝句

淡青生来牙要红，头麻项阔翅玲珑。更生肉肚如雪白，赢尽秋虫独奏功。
深黄
作者：贾似道
朝代：明
体裁：七言绝句

黄者生来金箔黄，腿脚班黄腰■长。若生一付乌牙齿，三秋饶大莫商量。
紫青
作者：贾似道
朝代：明
体裁：七言绝句

琥珀头尖项紫青，翅如苏叶肉还青。天生一付牙红紫，交锋一口立黄金。
红黄
作者：贾似道
朝代：明
体裁：七言绝句

头似珊瑚项班红，翅如金箔肉带黄。腿脚■长如玉色，秋虫见了自慌张。
虾青
作者：贾似道
朝代：明
体裁：七言绝句

麻头青项翅如金，肉腿生来白似银。钳更细长苏木色，此虫名号是虾青。
黑青
作者：贾似道
朝代：明
体裁：七言绝句

黑者须当黑似漆，仔细看来无别色。更兼牙肚白如银，名号将军为第一。
玉龙山馆访薛鹤楼不遇
作者：贾名儒
朝代：明
体裁：五言律诗

鹤楼何处是，窈窕入烟霏。陟石云生屐，穿花露湿衣。虚枰松底列，野鸟竹间飞。闻说寻僧去，吟筇在翠微。
临颍怀古
作者：贾咏
朝代：明
体裁：七言律诗

偶从十里驻邮亭，独立东风吊古城。颍谷峰连云树杳，石梁水出浪花清。河名邓艾田空有，碑仆繁昌草自生。惟有商朝千古恨，缅怀忠义不胜情。
净乐宫
作者：贾咏
朝代：明
体裁：七言律诗

净乐宫幽远市朝，诞真福地紫云饶。南瞻大岳凌霄汉，北望神州近斗杓。物外乾坤容我到，坛前风雪自天飘。果然乞得长生术，为礼仙官不惮遥。
自题山庄
作者：贾应璧
朝代：明

无那青山笑白头，抽簪聊复小句留。不知陆羽泉南社，何似黄冈县里楼。风月无边多暇日，溪山第一况新秋。藕花开落闲门掩，飞来飞去几点鸥。
九女冢
作者：贾格
朝代：明
体裁：七言律诗

何代□娥葬此坟，森森斜倚水边村。空碑不载年来事，遗佩空归月下魂。荒冢有春生野草，清明无主奠芳樽。我来吊古遥观览，几点参差出暮云。
游栖岩寺
作者：贾浚
朝代：明
体裁：古风

一径入层巅，岩壑聚绮莲。寺创前代古，山水幻奇烟。亦云隋天子，流览尽平川。高僧能致雨，昔乃称昙延。大河环若带，华岳峙讲筵。清寒动石髓，烦嚣悉可捐。秦树参差绿，远映白云天。夕照倒塔影，小鸟乱鸣蝉。我来问谷口，幸少俗累牵。浮尘知自浣，澹澹车马缘。长此临皓月，峰头解坐禅。
大田坪八景 其一 惠妃古迹
作者：赖万耀
朝代：明

何年粉黛逐狼过，三石遗踪势嵯峨。兵男已从黄土没，灶烟犹起白云阿。月明竹院惊烽火，风动松篁奏戍歌。苔藓半封碑记古，千秋赢得玺褒多。
大田坪八景 其三 石洞流云
作者：赖万耀
朝代：明

丹崖深处五云连，幽境中开别洞天。壁险时闻猿啸月，草青疑觉钵生莲。红尘迥隔蓬莱晓，匹练空明河汉悬。不向鹿门期九转，褰衣到此悟真禅。
大田坪八景 其二 危楼摘月
作者：赖万耀
朝代：明

山翠重重百尺楼，楼高傍月倚天浮。前亭水绕金波动，小阁烟笼柱影幽。把盏明珠悬掌内，捲帘玉镜挂床头。醉来恍遇霓裳舞，疑驾冰轮上苑游。
大田坪八景 其四 西岩吐奇
作者：赖万耀
朝代：明

岩碧嶙峋耸巨阿，半藏天处半藤萝。谷中敲月千峰静，木末吟风万壑和。试剑巉岩连斗落，振衣危磴碍云过。遥看琼玉交加翠，应识函关紫气多。
大田坪八景·惠妃古迹
作者：赖万耀
朝代：明

何年粉黛逐狼过，三石遗踪势嵯峨。兵男已从黄土没，灶烟犹起白云阿。月明竹院惊烽火，风动松篁奏戍歌。苔藓半封碑记古，千秋赢得玺褒多。山翠重重百尺楼，楼高傍月倚天浮。前亭水绕金波动，小阁烟笼柱影幽。把盏明珠悬掌内，捲帘玉镜挂床头。醉来恍遇霓裳舞，疑驾冰轮上苑游。丹崖深处五云连，幽境中开别洞天。壁险时闻猿啸月，草青疑觉钵生莲。红尘迥隔蓬莱晓，匹练空明河汉悬。不向鹿门期九转，褰衣到此悟真禅。岩碧嶙峋耸巨阿，半藏天处半藤萝。谷中敲月千峰静，木末吟风万壑和。试剑巉岩连斗落，振衣危磴碍云过。遥看琼玉交加翠，应识函关紫气多。
九龙行
作者：赖世隆
朝代：明

九龙之险无与比，江淮河汉风波耳。岂如此水怪石多，朝夕无风浪自起。天开地辟几春秋，何人凿空先泛舟。畏途一开不可塞，至今来往行人愁。乘风鼓棹碧潭心，喧天万壑隐雷鸣。日色无光昼如夜，忽忽孤蓬一叶轻。峡口初过第一龙，禹门吕梁高更雄。船从天上直坠地，回头白雪翻晴空。第二龙中长且大，狂澜骇浪争澎湃。前呼后应疾若飞，生死须臾不停待。三龙乍过四龙还，鲸波拂面舟人惊。欲寻小径避险阻，倚天峭壁难飞腾。五龙曲折忧回舵，六龙峻濑防危祸。乱涛势合如山来，船从水底钻将过。急流数里诣七龙，俗传压怪留神踪。莫云此龙易与耳，前后复溺在眼中。八龙崎岖犹是畏，浪高石大难回避。九龙出峡且安行，维丹岸下如更生。相对斜阳须畅饮，梦魂半夜犹频惊。起来四望远山色，龙里月沉云气黑。经过历历皆可陈，悔将微躯临不测。九龙之险甲九州，瞿塘滟滪如安流。自笑好奇穷涉览，诗成空说鬼神愁。
登大丰山
作者：赖世隆
朝代：明

万仞云峰护一山，九天风露透衣寒。固知仙境多灵迹，莫向枰棋着意看。
赞雁塔晓钟
作者：赖世隆
朝代：明

早鸡声里听钟鸣，映起当年野老情。林外月斜敲正急，山中露冷韵偏清。客船夜泊愁惊梦，官署辰衙喜报晴。我有新诗寄僧壁，纱笼却笑宋人赓。
东渡观澜
作者：赖茂显
朝代：明
体裁：古风

县城东郭，芙蓉渡江。水茫茫，道路长。几度夕阳归去晚，济川舟楫稳如梁。
为李炤生诞日作
作者：赖镜
朝代：明

园林风物转清妍，篱径连朝逗紫烟。君遇佳晨偏傲菊，我生之日亦开莲。幽香并倚人如玉，醉墨从呼米是颠。未信一枝栖便稳，时来风翮善飞骞。
失题
作者：赖镜
朝代：明

一尘都不染，能事是昌黎。古道人谁到，名山君所跻。烽烟今日息，花鸟仲春齐。何幸高凉地，连年驻马蹄。
寄觉长老二首
作者：赖镜
朝代：明

吾师神宇奇，老貌展长眉。未熟便留客，禅馀不废诗。半畦中岁足，一衲百年披。永夜蒲团上，窗虚月浸池。二十年来别，怀师一夜谈。夜餐无别法，冷暖自家谙。遥忆经行处，盈盈珠水南。手栽松柏子，晚翠影毵毵。
寄觉长老二首·其一
作者：赖镜
朝代：明

吾师神宇奇，老貌展长眉。未熟便留客，禅馀不废诗。半畦中岁足，一衲百年披。永夜蒲团上，窗虚月浸池。
寄觉长老二首·其二
作者：赖镜
朝代：明

二十年来别，怀师一夜谈。夜餐无别法，冷暖自家谙。遥忆经行处，盈盈珠水南。手栽松柏子，晚翠影毵毵。
怀仙志
作者：赖镜
朝代：明

水月空花见色身，蛾眉鸦鬓总镂尘。等閒红袖香销后，元是青莲自在人。
村居
作者：赖镜
朝代：明

野老独藜杖，溪边看水流。好花开眼底，何事到心头。月落柴门晓，露深松径秋。东邻有鱼父，梨黍每相留。山晚云栖屋，林深月满篱。数声寒鸟静，一片夜虫悲。多病逢人少，长贫愧母慈。年侵不可觉，祇有鬓毛知。
村居·其一
作者：赖镜
朝代：明

野老独藜杖，溪边看水流。好花开眼底，何事到心头。月落柴门晓，露深松径秋。东邻有鱼父，梨黍每相留。
村居·其二
作者：赖镜
朝代：明

山晚云栖屋，林深月满篱。数声寒鸟静，一片夜虫悲。多病逢人少，长贫愧母慈。年侵不可觉，祇有鬓毛知。
江行
作者：赖镜
朝代：明

苍茫云树晚，一舸荻花秋。切切虫鸣岸，萧萧月满舟。孤怀逾浩渺，病骨却迟留。是处山如画，聊为解旅愁。
浔州道中
作者：赖镜
朝代：明

悠悠千里道，江上复斜曛。不恨长为客，空悲老未闻。山迷罗叶水，路逐柳城云。异境从兹得，乡心早已分。
送陈牧止游吴
作者：赖镜
朝代：明

片席萧萧带晚烟，暂离亲舍客吴天。闲云细护谈经处，远水平浮访戴船。白岳泉听春雨后，寒山诗就夜钟前。君行到处人争识，肯恋江湖滞岁年。
题李十一新筑
作者：赖镜
朝代：明

小筑依村好，房郎幽处添。爱山思垒石，避树却低檐。纤草萦衣带，闲枝挂月廉。晚凉催煮茗，诗句味陶潜。
题松色山光图
作者：赖镜
朝代：明

松色山光静翠屏，高居春掩绿萝扃。青牛紫气龙为道，编贝悬珠岁是星。湖海十年醒旅梦，云霄今日羡鸿冥。佳晨共进延年酒，弟劝兄酬殊未停。
元宵
作者：赛涛
朝代：明

满城箫鼓元宵节，小馆灯花孤闷时。料得团圞行坐处，有人挥泪说分离。
忆家园一绝
作者：赛涛
朝代：明

日望南云泪湿衣，家园梦想见依稀。短墙曲巷池边屋，罗汉松青对紫薇。
夜坐
作者：赠钰
朝代：明

庭虚初月上，树响微风入。栖鹊听犹惊，流萤堕还拾。沉沉寒漏滴，隐隐余钟急。坐久不知疲，凉衣露吹湿。
对雨有怀方内翰
作者：赠钰
朝代：明

小斋颇幽僻，窗扉亦宏敞。新槐檐上绿，细草阶下长。轻纨散烦溽，覃葛生清爽。寂无人事喧，但爱雨声响。凉薾动萧瑟，薄霭生莽苍。悠然发孤咏，笑歌自鼓掌。缅思同心人，吟怀共清赏。
庞公
作者：赠钰
朝代：明

庞公虽两足，何曾到城府。躬耕南亩中，农作甘自苦。皇虞世已远，至道卑若土。君看天柱折，非是不可补。遗安有深诲，百世激贪虏。
晚坐
作者：赠钰
朝代：明

宴坐庭树夕，悠然惬清赏。月生微影横，风入繁枝响。啾啾归鸟集，隐隐疏星上。倏尔朝复昏，流光递来往。
期胡祭酒不至
作者：赠钰
朝代：明

空斋坐日夕，有怀期不来。庭树叶频下，闲门风自开。朱丝静逸响，绿蚁浮深杯。幽思益填积，怅然难独裁。
陶渊明
作者：赠钰
朝代：明

渊明宰彭泽，月请米五斗。折腰乡里儿，浮名真可丑。凤凰不啄粟，岂肯同鸡口。悠然见南山，竟掷怀中绶。篱边几丛菊，门外五枝柳。不负头上巾，且尽杯中酒。
题盛懋画
作者：赠钰
朝代：明

远岛映微红，疏林带寒绿。石上一柴关，溪边两茅屋。轻风花落地，细雨云归谷。侧耳试闲听，疑闻《紫芝》曲。
三忠新庙
作者：赵一诲
朝代：明

双庙岧峣不可攀，新祠高起并文山。三仁许国原同体，十载栖神共此间。俨见冠裳云际落，翻疑剑佩月中还。沁园况有留题在，续笔何人点半斑。
大隗层峦
作者：赵三聘
朝代：明
体裁：七言律诗

大隗仙人何处游，轩辕问道有丹丘。千寻碧嶂冲霄起，万叠晴光映日浮。鹤去巢悬天际月，龙归云度海天秋。鼎湖已远山仍丽，呵护神应在上头。
杨柳双禽
作者：赵不易
朝代：明

千树垂杨绕汴堤，锦帆去后草萋萋。迷楼红粉俱尘土，野鸟逢春空自啼。
棠梨双白头
作者：赵不易
朝代：明

万骑西行日已斜，咸阳宫阙锁烟霞。梨园弟子知何处，啼鸟凄凉怨落花。
珠海别意
作者：赵不踰
朝代：明

落叶微霜古寺秋，行人临发重迟留。离情未尽三杯酒，归兴都随一叶舟。残月断猿江上路，夕阳红树驿边楼。明朝独倚河桥暮，人自相思水自流。
舟泊四会新路
作者：赵不踰
朝代：明

新路维舟晚，江空客况清。人居临水语，渔火隔沙明。夜静虫声切，秋高雁影横。离家才两日，便有故乡情。
题任氏贞节卷
作者：赵世显
朝代：明
体裁：五言律诗

自苦冰霜操，那知岁月深。尘埋千里镜，肠断五弦琴。亹亹丸熊意，悽悽化石心。共姜嗟已矣，揽卷一沾襟。
初夏同丁长孺吴玄谷姚公远兄弟泛画溪
作者：赵世禄
朝代：明
体裁：五言律诗

兰舟箫鼓动，童稚解相迎。物外穷山水，尊前属弟兄。溪浮人影出，风送鸟飞轻。醉里藏名久，江东老步兵。
谒仓帝墓
作者：赵世英
朝代：明
体裁：古风

混沌欲泄千古秘，天遣作书凭创起。凿空鸟迹写心灵，万斛珠玑科斗侈。坟典爻象炳日星，删定赞修胥以此。肇开文史亿万年，至今纷纷竞诸子。吁嗟夫子真神圣，雨粟高旻泣山鬼。我亦深山嗜古者，子云奇字能识几。肃瞻四目思水木，古柏龙蛇寒云斐。
答人寄吴笺
作者：赵丽华
朝代：明

感君寄吴笺，笺上双飞鹊。但效鹊双飞，不效吴笺薄。
金白屿王仲房沈嘉则九日醵金会饮赋诗见赠即席和答
作者：赵丽华
朝代：明

少小秦楼学燕飞，楚云湘水见应稀。欣逢此日重阳酒，还整当年旧舞衣。结客自怜非赵侠，靓妆无复是南威。劝君未醉休辞醉，细插黄花且莫归。
月山寺
作者：赵之屏
朝代：明
体裁：五言律诗

石透长溪两，人穿半壁烟。蛮村没瘴草，古寺断荒田。世事愁为病，浮生拙是贤。孤忠能自许，弹铗动高天。
夕阳岩
作者：赵之韩
朝代：明
体裁：七言绝句

薄暮风恬翠霭收，鸦翻落照唤归牛。斜阳亦解游观意，点缀清光为我留。
望仙亭
作者：赵之韩
朝代：明
体裁：七言绝句

闻道仙人此闭关，振衣绝顶一跻攀。香生草树丹华冷，一朵红云出万山。
果老岭
作者：赵之韩
朝代：明
体裁：七言绝句

一岭迢迢古树多，仙人览胜此经过。秋蘋春草年年发，不见重来奈若何。
步云路
作者：赵之韩
朝代：明
体裁：七言绝句

嶙峋北岳接重霄，路入云天步步高。纵目峰头耽坐啸，红光冉冉袭霓袍。
白云堂
作者：赵之韩
朝代：明
体裁：七言绝句

草堂结构傍奇峰，万树琪花一笛风。常有白云封锁定，不教燕子入帘栊。
白龙洞
作者：赵之韩
朝代：明
体裁：七言绝句

用即当行舍即藏，素云霭霭欲飞扬。当今大地禾方起，好作甘霖润万方。
碧峰嶂
作者：赵之韩
朝代：明
体裁：七言绝句

四封云岫远相连，独此峰头日际悬。绿树碧桃林掩映，无人知是步虚天。
紫芝峪
作者：赵之韩
朝代：明
体裁：七言绝句

地僻莎青雨更幽，灵芝彩映碧林秋。登临采药逢仙客，相与班荆坐石头。
虎风口
作者：赵之韩
朝代：明
体裁：七言绝句

雄风飒飒阵云横，吹入平林作啸声。知是山君灵显赫，错教山下问雷惊。
集仙洞
作者：赵之韩
朝代：明
体裁：七言绝句

岩阿毕集九天仙，咫尺方壶别样天。日暮风含春草绿，白云深锁几经年。
即事
作者：赵云仡
朝代：明

荆门日午唤人开，步出林亭石满苔。昨夜山中风雨恶，一溪流水泛花来。
北上
作者：赵云蒸
朝代：明
体裁：七言绝句

飞沙如雪昼茫茫，始觉长安道路长。遥忆小楼临水曲，八窗风日正虚凉。
中秋对客
作者：赵今燕
朝代：明

月从今夜满，秋向此时分。莫惜金尊数，清光喜共君。
寄陈八玉英时留姑苏
作者：赵今燕
朝代：明

何处箫声独上楼，伤心桃叶水空流。一从南国春销后，谁复佳人字莫愁。
忆故居
作者：赵今燕
朝代：明

柳絮春泥玉垒封，珠帘深锁暮烟浓。分明记得双栖处，梦绕青楼十二重。
暮春江上送别
作者：赵今燕
朝代：明

一片潮声下石头，江亭送客使人愁。可怜垂柳丝千尺，不为春江绾去舟。
燕来
作者：赵今燕
朝代：明

独坐掩罗帏，愁看双燕飞。思君不如燕，一岁一来归。
续首句成韵
作者：赵今燕
朝代：明

桃源人去绛帏寒，强折花枝带笑看。月上梅梢空有影，风吹柳絮不成团。桃源人去绛帏寒，万树桃花春未残。洞口有云留白鹤，人间无路见青鸾。
续首句成韵·其一
作者：赵今燕
朝代：明

桃源人去绛帏寒，强折花枝带笑看。月上梅梢空有影，风吹柳絮不成团。
续首句成韵·其二
作者：赵今燕
朝代：明

桃源人去绛帏寒，万树桃花春未残。洞口有云留白鹤，人间无路见青鸾。
送张幼于还吴门
作者：赵今燕
朝代：明

花前双泪湿衣裾，把酒江亭落日馀。此去吴江霜月满，逢人好寄洞庭书。
送沈嘉则游广陵
作者：赵今燕
朝代：明

秋风吹送木兰舟，处处青山待隐侯。莫向青山歌玉树，扬州花月使人愁。
送王仲房还新安
作者：赵今燕
朝代：明

暮雪江南路，孤城尊酒期。殷勤折杨柳，还向去年枝。
南楼对月
作者：赵介
朝代：明
体裁：古风

夜上南楼看月色，水晶帘卷银河碧。冰轮倒射沧波寒，对此清光是何夕。举酒邀月真吾酬，夜长不用秉烛游。万里凉风满襟袖，洞庭七泽涵清秋。秋声冷拂珊瑚树，湘娥鼓瑟鲛人语。试吹玉管遏行云，曲中仿佛霓裳舞。霓裳舞罢回明珰，北斗已挂西山旁。但愿清尊长对月，今人古人何足伤。
听雨
作者：赵介
朝代：明
体裁：五言律诗

池草不成梦，春眠听雨声。吴蚕朝食叶，汉马夕归营。花径红应满，溪桥绿渐平。南园多酒伴，有约候新晴。
寓山家留壁
作者：赵介
朝代：明
体裁：古风

有客来何方，驾言自华胥。囊中无一物，手把太极书。象罔为我御，鸿蒙为我徒。朝观赤城标，夕弄沧海珠。去来了无碍，所憩即安居。青山出屋上，修竹当座隅。好鸟时一鸣，景寂心亦虚。泛泛巫峡舟，迢迢太行车。人心自高下，于我良晏如。
彩虹桥
作者：赵介
朝代：明
体裁：七言律诗

断港冲波百步遥，何年鞭石驾长桥。苍龙饮水涵秋月，螮蝀横空锁暮潮。此柱无人题驷马，夕阳有客系兰桡。蹇驴晓踏新泥滑，恰似灞桥春雪消。
怀仙吟题玉枢经卷后
作者：赵介
朝代：明
体裁：古风

我昔采药罗浮巅，仙人招我游诸天。天门洞开三十六，琳宫贝阙相连延。瑶台百丈空中起，玉女烧香月明里。天王宴坐拥群真，环佩珊珊满人耳。中有一人号雷师，庞眉皓首拜玉墀。奏云侍从五千劫，未闻至论穷玄机。天王含笑挥玉拂，举手向空如画一。群真意领寂不宣，但见琪花散空碧。我时目睹心欣然，万物得失天何言。乃知至道本无物，岂有文字人间传。人间所见皆幻影，欲吸晨霞驻清景。须臾月落仙驭旋，蕊阙瑶台风露冷。回看阊阖不可攀，白云与我留山间。倚剑长歌一壶酒，龙吟万壑松声寒。
朝汉台
作者：赵介
朝代：明
体裁：七言律诗

叠嶂淩云势欲颓，赵王曾此筑高台。关河北望秦京在，冠冕南通汉使回。水绕仙城馀古木，山迎辇路总荒苔。霸图王业今何在，回首咸阳几劫灰。
步虚词
作者：赵介
朝代：明
体裁：古风

采采清露英，皎洁玉不如。元和合真一，饮之极甘腴。自然生羽翼，何用登云车。迢迢大汉上，琼台旷清虚。永从众仙去，天风摇佩琚。
瑶池
作者：赵介
朝代：明
体裁：七言绝句

宴罢瑶池暮雨红，碧桃花落几番风。重来八骏无消息，拟逐青鸾入汉宫。
白云山
作者：赵介
朝代：明
体裁：古风

山中白云如鸟翼，飞去飞来傍岩石。九龙已上云长闲，却与山僧伴禅寂。随风半落绮窗前，带月常栖画檐隙。我来载酒访白云，直上层峰窥八极。九霄灏气生衣巾，万壑松涛泻空碧。茫茫四海多战争，遥望长安空白日。吾将乘云呼九龙，挽下银河洗锋镝。浮屠寂寞空自苦，夷齐孤高竟何益。山僧一笑白云飞，知我高歌浮大白。
长门怨
作者：赵介
朝代：明
体裁：五言排律

翠华朝望迥，长门夕思孤。萤流金殿暝，露下玉阶芜。昔作鸣阳凤，今为绕树乌。愁颜空似玉，咳唾不成珠。宝镜尘将灭，罗裳色渐枯。泪将寒漏水，夜夜滴空壶。
案山
作者：赵伊
朝代：明
体裁：七言绝句

沙圩塔前春草齐，案山楼外晓莺啼。画船载酒三湖遍，箫鼓声中日又西。
次荅京华故人诗
作者：赵伊
朝代：明
体裁：七言律诗

廿载京华绝好音，故人久矣作商霖。南飞曲奏人犹远，西使书来鸟自临。青镜数茎添白雪，丹沙几转得黄金。从今莫话为官在，野老悠悠只醉吟。
泛当湖
作者：赵伊
朝代：明
体裁：七言律诗

出门理棹即湖中，竟日淹留兴不穷。镜水巳应归贺监，习池只许醉山翁。深深岸柳迎人绿，历历园葵对酒红。满眼河山堪送老，只今吾慕二疏风。
送陈用吉分教夏津
作者：赵体仁
朝代：明
体裁：七言律诗

才名早岁擅登坛，此日官仍苜蓿寒。暂借传经开绛帐，终期射策动金銮。夏云直接河汾近，津树应齐岱岳看。君去我留堪寂莫，一尊聊自酌更残。
破窗风雨图
作者：赵俶
朝代：明
体裁：七言律诗

客窗读书过夜半，江上长风将雨来。茅屋身和木叶落，竹床笑对灯花开。何人鸡鸣解起舞，此时蝶梦付衔杯。我欲哦诗慰寥寂，蓑笠敲门步绿苔。
吴山·其一
作者：赵光大
朝代：明
体裁：七言律诗

芙蓉削出实奇哉，独镇西方接上台。秀毓贤良扶社稷，禋通灵贶撼风雷。群峰雾锁丹仙宅，五色云封白帝台。百二雄图誇海内，尘寰即此是蓬莱。
吴山·其三
作者：赵光大
朝代：明
体裁：五言律诗

倚云寄远眺，珠翠望中收。手挽银河近，心随碧汉游。层峦如列障，新月似悬钩。庾亮耽游赏，更阑兴未休。
吴山·其二
作者：赵光大
朝代：明
体裁：七言律诗

山高缥缈丹霄接，霞灿光摇紫绶文。狂客有怀频酌酒，孤亭无主任流云。凤凰整羽飞还下，鹦鹉依人语更闻。仰止峰前吟兴逸，徘徊不觉夕阳曛。
吴山·其四
作者：赵光大
朝代：明
体裁：七言律诗

一入吴山振绣裳，喜看晓霁照明珰。举头方见阳乌丽，转盼还惊飞燕翔。珠玉霏霏悬碧落，曦晖皛皛印沧浪。昊天若念蒸黎苦，愿作甘霖沛八荒。
吴山姚希曾
作者：赵光大
朝代：明
体裁：七言律诗

天府金城势入秦，蓐收作镇映高旻。遥连县圃擎乾宇，近接莲峰奠兑垠。显号重新千载制，元功肇启万年禋。当今圣代真尧舜，岳降应和毓五臣。
吴山朱圻
作者：赵光大
朝代：明
体裁：七言律诗

入陇忽从谒镇西，俄惊秋色泛山溪。登峰宛觉穿仙岛，俯涧遥看望海堤。鹦鹉枝头歌竹马，凤凰池上耸云霓。独怜昧谷阳春少，隐念依依庸子黎。
吴山杨炳瞻
作者：赵光大
朝代：明
体裁：七言律诗

削出芙蓉耸碧空，倒看初日起天东。泉飞乱泻千崖落，树影遥含万壑空。细草寒烟浓淡里，秦川渭水有无中。乾坤灏气归雄镇，五岳潜通望不穷。
吴山王政熙
作者：赵光大
朝代：明
体裁：七言律诗

翠璧朝暾紫气浮，芙蓉削出五峰头。名齐二华推雄镇，势压三秦属上游。瀑布崖悬晴亦雨，仙庐云护昼常留。垂垂禾黍饶群麓，极目秋光入望收。
钱塘怀古题仙源云仍家谱
作者：赵则荣
朝代：明

自是东迁染路尘，鲁论谁识旧君臣。龙飞凤舞山如旧，国破家亡恨莫伸。潮水不来风正冷，梅花吹落韵偏新。巍巍白塔胡僧醉，一卷金经奉紫宸。
六月来常阴不雨
作者：赵南星
朝代：明

轻阴散暑无虚日，小雨牵愁每片时。祇为云霓常斗战，坐令天地有乖离。低飞石燕应旋落，数叫斑鸠亦自疑。禾黍将秋犹未种，百年生计在东菑。
六言绝句四首
作者：赵南星
朝代：明

地僻门无剥啄，林深竹有檀栾。一壶浊酒自饮，竟日蓬头不冠。睡起斜阳欲落，信步独往林皋。旧日曾看释典，近来懒读《离骚》。昨夜雷声送雨，朝添绿水满池。船尾新来翡翠，沙边久立鹭鸶。合欢双树阿那，时有清禽好声。遮莫云阴昼晦，由来昏晓分明。
六言绝句四首·其一
作者：赵南星
朝代：明

地僻门无剥啄，林深竹有檀栾。一壶浊酒自饮，竟日蓬头不冠。
六言绝句四首·其三
作者：赵南星
朝代：明

昨夜雷声送雨，朝添绿水满池。船尾新来翡翠，沙边久立鹭鸶。
六言绝句四首·其二
作者：赵南星
朝代：明

睡起斜阳欲落，信步独往林皋。旧日曾看释典，近来懒读《离骚》。
六言绝句四首·其四
作者：赵南星
朝代：明

合欢双树阿那，时有清禽好声。遮莫云阴昼晦，由来昏晓分明。
古意二苜·其一
作者：赵南星
朝代：明

锦织双鸳鸯，还自裁为衣。恐入他人手，不解惜分飞。
古意二苜·其二
作者：赵南星
朝代：明

练练松月明，泫泫花露坠。人道是露水，侬道嫦娥泪。
堂成漫兴四首
作者：赵南星
朝代：明

结构茅堂低小，地偏夏日亦凉。邻家几株高树，为送清阴过墙。懒啭莺潜密叶，多情蝶访幽花。城上半规日落，村中一缕烟斜。年来燕子稀少，不见红襟可怜。瓦雀喧喧无数，斗争每堕人前。却扫何须谢客，闲居每自垂帘。门外不栽五柳，恐人知是陶潜。
堂成漫兴四首·其一
作者：赵南星
朝代：明

结构茅堂低小，地偏夏日亦凉。邻家几株高树，为送清阴过墙。
堂成漫兴四首·其三
作者：赵南星
朝代：明

年来燕子稀少，不见红襟可怜。瓦雀喧喧无数，斗争每堕人前。
堂成漫兴四首·其二
作者：赵南星
朝代：明

懒啭莺潜密叶，多情蝶访幽花。城上半规日落，村中一缕烟斜。
堂成漫兴四首·其四
作者：赵南星
朝代：明

却扫何须谢客，闲居每自垂帘。门外不栽五柳，恐人知是陶潜。
子夜歌
作者：赵南星
朝代：明

美人着新裙，细步不闻声。风来感芭蕉，綷縩使郎惊。
子夜歌
作者：赵南星
朝代：明
体裁：乐府曲辞

美人著新裙，细步不闻声。风来撼芭蕉，綷䌨使郎惊。
宿雨
作者：赵南星
朝代：明
体裁：古风

宿雨苦不开，四望垂云黑。涂潦浩纵横，阡陌不可识。客子驾言迈，行行还自恻。薄暮路转修，人马同倦极。高空绝飞鸟，况我无羽翼。远壑来悲风，草木惨无色。念彼白驹诗，喟焉长叹息。
寄象先兵部
作者：赵南星
朝代：明
体裁：七言绝句

长安岁晚雪霜频，林下应知忘故人。此日音书那不寄，银鱼冬笋未尝新。
市虎行
作者：赵南星
朝代：明

市中有虎，白日食人。群狼从之，往来侁侁。有万斯家，救命于腹。劲弩不射，深藏潜哭。父母谓虎，人性至贵。胡忍歼夷，以充尔胃。虎谓父母，匪人弗甘。尔视则人，我视则餐。父老震恐，间入公府。吁诸大夫，活此耋竖。大夫曰唉，尔食无知。吾方闭门，何救尔为！父老闻言，涕泗滂沱。有庳奚罪，天地则那。
春日郡居
作者：赵南星
朝代：明

乘暇寻幽事，名香手自焚。浇花分细草，玩鸟得孤云。天拥青山近，风飘白日曛。长歌思隐士，终老谢尘纷。
水龙吟·杨花用章质甫韵
作者：赵南星
朝代：明

春闺忒恁愁人，已看尽落红翻坠。杨花更惨，连空映日，撩人情思。飞过高城，寻来小院，从教门闭。偶苹风乍定，商量暂住，低飞燕，还扶起。何处疑花乱玉，几曾堪、髻簪衣缀。兰闺人倦，多愁牵梦，难成易碎。小玉声喧，晴天雪下，香阶无水。忆辽西何处，神魂荡漾，暗抛红泪。
水龙吟·杨花用章质甫韵
作者：赵南星
朝代：明
体裁：词

春闺忒恁愁人，已看尽落红翻坠。杨花更惨，连空映日，撩人情思。飞过高城，寻来小院，从教门闭。偶蘋风乍定，商量暂住，低飞燕，还扶起。何处疑花乱玉，几曾堪、髻簪衣缀。兰闺人倦，多愁牵梦，难成易碎。小玉声喧，晴天雪下，香阶无水。忆辽西何处，神魂荡漾，暗抛红泪。
灌园
作者：赵南星
朝代：明

淳古逝不还，俗士羞田亩。衣食生君臣，忠孝复何有。林居易成懒，素餐畏我友。灌园匪自今，缅怀汉阴叟。辘轳扬清音，寒浆出井口。瀺灂下石床，浸我葵与韭。翛然自怡悦，嘉蔬日以茂。眷言赏心人，小摘共杯酒。
燕子
作者：赵南星
朝代：明
体裁：七言律诗

渐见年来燕子稀，香泥何处恋忘归。竹亭草阁帘虚卷，树杪云边影乍飞。社日屡看时节爽，旧巢忍与主人违。萧条景物殊畴昔，叹息林中事亦非。
独漉篇
作者：赵南星
朝代：明

独漉独漉，波腾鱼伏。鱼伏欲起，波腾不已。翩翩孤鸿，徘徊云汉。我欲折芦，为子周患。远望长林，林木有枝。客子无言，中心则悲。干将绣涩，时时自鸣。宵练在掌，过者不惊。猛虎入邑，其粮以人。劲弩櫜藏，请之鬼神。
王海峰至
作者：赵南星
朝代：明

出饮半醉归，故人在深竹。街前翻我迎，握手泪欲蔌。数载此地别，愁苦长块鞠。自恨发早白，而君白亦速。茫茫天地间，我辈皆老秃。感君远命驾，无论留信宿。腐儒不杀生，穷市惟猪肉。新韭盘中香，尊酒对荣木。白日忽西颓，乌雀相趁逐。入城犹依依，预愁君返毂。
短歌行
作者：赵南星
朝代：明

天回地周，时不我留。少壮易老，胡为多忧。有客盈堂，有酒盈觞。铿钟考鼓，聊为淫荒。中区迫隘，令我心恻。白云在天，安得羽翼。功名有数，乐当及时。齿发一暮，虽悔莫追。愁令霜陨，怒感山倾。不如饮酒，可以乐生。维山有阿，维河有浔。嗟今之人，谁知我心。
秋日同沈小霞宴何方伯园亭
作者：赵南星
朝代：明

何沈郎俱妙，长吟兴不孤。日俄低对博，天欲笑投壶。流近龙蛇隐，风高鹳耽呼。酒阑多感慨，起舞向庭芜。
述怀
作者：赵南星
朝代：明

人生苦繁忧，能哭不能歌。歌既非人情，哭亦将如何。造化浩无心，劳结徒自多。从君断肠尽，安得神为呵。愚蒙乃近达，颠颠了无它。万事本如此，匪云焚其和。酒亦不必饮，涧亦不必薖。虚舟任浮游，驹隙良易过。
送友人游嵩山
作者：赵南星
朝代：明
体裁：古风

我昔骑龙游嵩山，三十六峰飞紫烟。元鹤化为白玉童，为报子晋来蹁跹。道我何事久不至，共倾金液长松前。子晋为我歌，凤凰为我鸣。妙音不可辨，随风满太清。殷勤留我住瑶阙，云中挥手风前发。径须身致宇宙平，然后于此炼真骨。石上空留紫茸花，林中长挂青天月。谁知世事多错迕，尘沙空短英雄发。时望嵩山双涕流，逢君今向嵩山游。赠尔破山之宝剑，佩食石髓延千秋。为我致声山中客，明当归来卧云石。
闻陈荆山方伯病免
作者：赵南星
朝代：明

解组亦常言，斯人何其果。才见北来鸿，俄闻南下舸。故人俱还山，酒钱谁寄我。嗟彼四海人，何限不举火。拯物岂不怀，仕路方坎坷。朱颜俗所轻，空自怜婀娜。同心渺天末，难鼓山阴柁。酌我犀角杯，遥思浇磊砢。
峄山
作者：赵参鲁
朝代：明
体裁：七言律诗

奏绩朝天道古邹，停骖问驿续清游。云宫仙窟悬崖巧，松盖花丛掩径幽。磊砢危岑森列宿，婆娑孤干傲千秋。攀跻不倦穷奇绝，海岱春光万里收。
游折桂寺
作者：赵参鲁
朝代：明
体裁：七言律诗

蹑磴扪萝上五峰，寺开峰下隐深松。小桥横涧人稀度，残刻空台藓密封。天外长江凭客俯，云中数亩足僧供。此来莫讶凌危巘，犹有天池隔几重。
祗役昭陵风霾陡异道中自占
作者：赵参鲁
朝代：明
体裁：五言律诗

祗役趋王事，清襟即胜游。可逢风伯怒，翻作杞人忧。飞鸟一不度，恒沙似欲浮。应知九陵意，扫荡见松楸。
过桃源县
作者：赵参鲁
朝代：明
体裁：七言绝句

桃源不是武陵溪，白日黄河路不迷。莫向河边问花事，绿杨深处只长堤。
雪行即事
作者：赵参鲁
朝代：明
体裁：七言律诗

前驱渺渺度云微，白屋家家尽掩扉。惊兔欲归寻窟走，饥乌似乞傍人飞。平原车骑无行迹，绝壑亭台只钓矶。幸有东风偏送我，不妨雪色照征衣。
过虞美人墓
作者：赵友同
朝代：明

听罢悲歌血泪凝，舞衣零落帐前灯。千年荒冢埋遗恨，不劝君王用范增。
题赵子固兰蕙图·其一
作者：赵友同
朝代：明
体裁：古风

杂花已垂尽，幽草何葳蕤。风来一飘泛，茎叶不自持。赖有芳心在，含香终未移。
题赵子固兰蕙图·其二
作者：赵友同
朝代：明
体裁：古风

修叶乱纷敷，幽花爱鲜泽。虽非百亩繁，孤馨自朝夕。抚卷动遐思，悠然长太息。
平赋诗
作者：赵同鲁
朝代：明
体裁：四言诗

于赫皇明，奄有万方。贡赋包篚，罔不来王。矧兹畿甸，扬州之野。厥土涂泥，厥田下下。因地制赋，初匪不均。末流敝刓，轻重攸分。或轻而腴，或重而瘠。富食其利，贫罹其厄。宣皇悯焉，明诏是颁。十宥其三，民用乂安。逮乎迩年，岁祲疠作。老弱叠叠，填沟委壑。事既上闻，屡下优诏。亟命大臣，抚绥慰劳。赈之虽至，民则未苏。继命我公，我公曰吁。盍澄其源，盍正其本。不釐尔赋，曷救尔窘。轻重参停，各尽其情。如鉴之公，如衡之平。若解倒悬，若拯焚溺。讴歌鼓舞，道路充斥。譬彼雪壑，释然春融。谁其致之，实惟我公。何以报之，愿公受祉。母久贤劳，归相天子。天子元首，我公股肱。一德交孚，福我苍生。野人作颂，敢告太史。祝我皇朝，亿千万祀。
感遇
作者：赵同鲁
朝代：明
体裁：古风

岁华既云晏，心事成蹉跎。穷达固有命，卷舒如我何。抗志磻溪钓，纡情莘野禾。鸿飞日冥冥，不复忧虞罗。
锦里卜筑诗
作者：赵善瑛
朝代：明
体裁：五言排律

锦里幽栖处，悠然远俗嚣。地偏车马少，山近市城遥。松竹连蹊径，藤萝掩屋茅。闭门穷典籍，修业问刍荛。见小忘蛙秬，忘机梦鹿蕉。白头宜此乐，青眼莫相嘲。种菊开三径，横琴咏九皋。黄葵舒永日，紫芋待终朝。守道居颜巷，嫌喧弃许瓢。薄田多种秫，平阜广栽荞。鹅鸭游深沼，牛羊牧近郊。芝兰香满砌，枸杞翠连坳。采药携轻筥，观莲涉小舠。《考槃》时讽诵，得句自推敲。丘壑从兹稳，弓旌谩远招。茗瓯供伏腊，土簠荐溪毛。牧子吹羌笛，仙童品玉箫。南山曾采鳖，左手惯持螯。麋鹿为新侣，松筠是故交。烟霞情浩浩，诗酒乐陶陶。宠辱都忘却，功名尽已抛。唐虞今在宥，许我学由巢。
渔人
作者：赵善谏
朝代：明

浦口鸣榔急，清江水漫流。得鱼便沽酒，明月在扁舟。
游海珠寺
作者：赵善鸣
朝代：明

渺渺洇波护佛灯，回澜光浸海云腾。涛声入座清饶几，客子维舟静对僧。两岸楼台随景见，长江帆影与时更。此中妙义原无住，正是禅家第一层。云飞泉落两悠悠，积雨初收听鹁鸠。眼底自怜僧可共，腰间那有带堪留。亭台几日吟将遍，水石何时话再投。更与相期烟火外，乱崖森树竹门幽。泛泛仙槎偶北来，光涵四面水潆洄。推开东阁收江月，分得南溟入酒杯。境界离人真可爱，鱼龙吹浪莫轻猜。两涯烟火声相接，笑我中流是岛莱。
游海珠寺·其一
作者：赵善鸣
朝代：明

渺渺洇波护佛灯，回澜光浸海云腾。涛声入座清饶几，客子维舟静对僧。两岸楼台随景见，长江帆影与时更。此中妙义原无住，正是禅家第一层。
游海珠寺·其三
作者：赵善鸣
朝代：明

泛泛仙槎偶北来，光涵四面水潆洄。推开东阁收江月，分得南溟入酒杯。境界离人真可爱，鱼龙吹浪莫轻猜。两涯烟火声相接，笑我中流是岛莱。
游海珠寺·其二
作者：赵善鸣
朝代：明

云飞泉落两悠悠，积雨初收听鹁鸠。眼底自怜僧可共，腰间那有带堪留。亭台几日吟将遍，水石何时话再投。更与相期烟火外，乱崖森树竹门幽。
珠江七夕别觉山洪侍御
作者：赵善鸣
朝代：明

黄木湾头秋水清，美人江上挂帆行。尊前莫惜此回醉，别后有怀空寄声。珠海月明仙舫并，银河星烂鹊桥平。人间天上团圆会，不道明朝两地情。
都门送王君静斋归里
作者：赵善鸣
朝代：明

去归且卧罗浮月，饱吃峰头四百薇。书史固应三箧富，车裘先荐五陵肥。舟行浦口花饶笑，意达天涯雁影迟。杯酒葵花池点雨，往来踪迹自依依。
大司徒毕堂翁老年伯蒙恩予告敬赋
作者：赵嗣芳
朝代：明

勇退初衣遂，孤标夐绝尘。风云扶正气，海岱毓名臣。有念皆谋国，无营但致身。贤声蜚李郡，起草动枫宸。网释苏凋瘵，波宽纵涸鳞。豸绣关河遍，恩威电露匀。圣朝资弼亮，百辟藉陶甄。鹊印清戎索，鹓班领缙绅。津门擎一柱，社稷倚□□。喉舌阶愈峻，度支绩转新。中外抢多务，南北共忧贫。大都商铢两，岂有粟红陈。简括匠心计，节缩总眉颦。叫阍杜鼠雀，握算廪军民。何以念松菊，□□想鲈莼。引年非洛社，高卧巳沧滨。岩云生佩剑，海月伴垂纶。徙倚丹经在，行吟绿绮亲。紫芝餐作饵，黄绮结为邻。野水横舟舰，物望属松筠。愿言高赤舄，珍重待蒲轮。
颂古诗·其六
作者：赵嘏
朝代：明
体裁：七言绝句

掘沟引水浇蔬圃，插竹为篱护药苗。杨柳如丝风易乱，梅花似雪日难消。
来季方还萧山
作者：赵士谔
朝代：明
体裁：七言律诗

仿佛经过三十秋，年年盼望越来舟。几番夜雨曾联榻，何处青山不共游。往事茫茫浑是梦，故人落落总堪秋。老来转觉难离别，欲去还期十日留。
送周蓼洲吏部
作者：赵士谔
朝代：明
体裁：五言律诗

久系中朝望，嘉招慰物情。不誇津地重，独喜市门清。是处成蹊径，凭谁秉国成。涣群今日事，行矣慎持衡。
菩萨蛮
作者：赵大佑
朝代：明

画梁双燕春江曲，翠楼掩映垂杨绿。往事几凭栏，关山风露寒。彩云无觅处，回首桃源路。惆怅月华明，新欢旧恨并。
碧云洞
作者：赵天佑
朝代：明
体裁：五言律诗

依舍千重树，连城百啭莺。胜游常近郭，吾意欲通名。竹色穷词赋，山灵识性情。凭谁祈岳手，为写辋川屏。
仙岛
作者：赵天益
朝代：明
体裁：七言绝句

仙人归去杳无期，最恨当年少识知。花散尽埋幽径里，至今空见草离离。
养山
作者：赵天益
朝代：明
体裁：七言绝句

一望嵯峨入碧端，青青秀色雾云盘。障边十里浑无缺，更孕精灵作大观。
利水
作者：赵天益
朝代：明
体裁：七言绝句

潆洄条带欲朝宗，远历诸蛮百涧通。莫道秋来空贮月，桃花春浪起蛟龙。
悬崖
作者：赵天益
朝代：明
体裁：七言律诗

峭壁孤危丛树空，何仙遗杖挂崖中。云烟静处堪栖鹤，风雨来时欲化龙。远影独横秋正老，高标微映日初曈。若逢太乙持归去，应继当年照阁红。
灵坛
作者：赵天益
朝代：明
体裁：七言律诗

擎天一柱拥边州，气蹙东隅势自遒。白兔峰头云并郁，绿萝阴下水频流。障回夕照移千壑，春泻赢波沃万畴。自有巨灵能作惠，不教寒地泣无秋。
丁卯盐城中秋感怀
作者：赵完璧
朝代：明

中秋云尽月华凉，骨肉良宵寄四方。一凤南飞奎耀彩，三郎西赴月探香。荆簪携幼沧溟曲，藜杖弄孙淮水傍。共向一轮清影下，离情各自抱衷肠。
丁卯盐城元日
作者：赵完璧
朝代：明

喜收雨雪自经旬，侵晓晴光逐岁新。大造有知开景象，万方无地不阳春。日长诗酒清淮客，风暖弦歌太古民。垂老唐虞何以报，年年庭教汉良臣。
丁卯盐城再逢初度时慎修公出南都
作者：赵完璧
朝代：明

秋风飒飒鬓萧萧，从宦残年思尚饶。江上征帆迷远树，瀛西歌管隔重霄。久违亲故虚风月，暂狎儿童慰寂寥。明逐翥鸾归去后，还人景色倍逍遥。
丁夘盐城九日
作者：赵完璧
朝代：明

江峰迢递独登台，满眼黄花暂举杯。两度重阳归未得，秋风千里望乡来。
丁酉省试毕晓归东省
作者：赵完璧
朝代：明

飋飋西风已老秋，海东归骑晓悠悠。荒亭落木萧萧下，古渡寒烟冉冉收。董贾万言珍楚璞，燕齐三战逞吴钩。壮图早晚青云上，折取天香慰白头。
七月十二夜
作者：赵完璧
朝代：明

几日烦襟暑不清，天街此夕慰凉生。翩翩华月随潮上，霭霭青烟抱树轻。露下寒蛩悽四壁，风前清漏杳孤城。秋堂欲问如何夜，竹影依稀石径横。
七月十四日观虹
作者：赵完璧
朝代：明

半天云雨半天晴，雌蜺连蜷斜照明。莫自巫阳归意倦，晚拖腰带背人横。
七月苦热
作者：赵完璧
朝代：明

才喜新秋不自胜，岂期烦暑转相仍。微风小动炉中出，虚阁高凌甑里蒸。汗浃徒劳白羽扇，肺乾空想玉壶冰。翛然欲奋凌风翼，汗漫清虚去未能。
上程碧溪太守
作者：赵完璧
朝代：明

万里雄图仰德光，扶摇东徙慰穷荒。精忠翊圣风云迥，枯槁回春雨露香。一变旷闻周礼教，千年喜睹汉循良。清时赤子今何幸，白发丹心世未忘。
东归过邹平山下
作者：赵完璧
朝代：明

昔去冰霜岁，今归五六年。青山如旧约，赤日自堪怜。两鬓空成雪，孤忠负所天。偷閒过海畔，故旧半萧然。
中秋对月小饮十韵
作者：赵完璧
朝代：明

寂寂苍虚阔，明明皓魄来。清风下黄叶，白露湿青苔。听竹幽怀静，扫花逸兴开。霜前惊雁度，岁暮感蛩哀。桐影侵瑶席，钟声度玉台。赏心仍独坐，对影暂相陪。把酒吞星冷，浮生怯电催。高歌谢尘虑，清咏愧非才。老矣休林际，潇然醉海隈。百年寡知己，蚌守竟凡埃。
久雨新晴小步
作者：赵完璧
朝代：明

云雨连朝不下堂，新晴小步玩庭芳。莓苔为我开清兴，是处氤氲翡翠光。
乙丑正月二日慎脩北赴礼闱十一日大雪怀思
作者：赵完璧
朝代：明

儿作燕山别，亲留溟海情。北风吹大雪，何处驻行旌。春入琼林早，云开玉殿明。望遥天渐迩，计日慰佳声。
乙卯九月七日西城闻慎修秋捷
作者：赵完璧
朝代：明

齐川秋捷迅燕山，青妙功名慰鬓斑。何益父书标锦夺，早绳祖武桂香攀。五云喜溢蓬瀛外，一日光生海岱间。圣代世恩深雨露，马牛无补汗衰颜。
九日集饮边乐亭工所二首
作者：赵完璧
朝代：明

不见黄花两度秋，西风此日共优游。青山入望飞难近，俗事侵人却未休。佳节祗今怜白发，赏心思昔对金瓯。征鸿落叶无吟兴，暂把茱萸一破愁。燕山风物向高秋，税驾尘机合暂游。寒日晚篱黄欲破，淡烟晴野绿初休。官衙窃禄惭金阙，人事伤怀到玉瓯。山水幽閒何日遂，蓬瀛回首浪生愁。
九日集饮边乐亭工所二首·其一
作者：赵完璧
朝代：明

不见黄花两度秋，西风此日共优游。青山入望飞难近，俗事侵人却未休。佳节祗今怜白发，赏心思昔对金瓯。征鸿落叶无吟兴，暂把茱萸一破愁。
九日集饮边乐亭工所二首·其二
作者：赵完璧
朝代：明

燕山风物向高秋，税驾尘机合暂游。寒日晚篱黄欲破，淡烟晴野绿初休。官衙窃禄惭金阙，人事伤怀到玉瓯。山水幽閒何日遂，蓬瀛回首浪生愁。
九月庭下杏花
作者：赵完璧
朝代：明

寒露凄凄肃晓旻，嗟渠何事再荣新。西风化拟东风早，落叶枝同未叶春。归燕尚怀寒食约，黄花旷值晚秋晨。当阳庆际重华圣，合有调元此细论。
书能仁寺上人壁间
作者：赵完璧
朝代：明

十二回廊月正明，菩提相见悟三生。法云真际醒尘眼，宝树清阴慰客情。一壑泉鸣惊卓锡，半天风下质飞旌。金绳梦想开迷境，此日相从憩化城。
乾沟驿道中
作者：赵完璧
朝代：明

迢递秦川合断肠，病躯白发日仓皇。黄云渺渺望不极，紫塞茫茫情自伤。淅沥高风初作凛，朣胧冷月尚含光。山城半夜无灯火，调尽霜笳漏正长。
五夜不寐
作者：赵完璧
朝代：明

脩篁移影月初沉，青女侵窗夜不禁。星下繁机犹在眼，海边归梦尚关心。啼残沙雁燕云冷，开遍篱英塞日深。辗转寒更浑不寐，愧羁升斗未抽簪。
五杂组
作者：赵完璧
朝代：明

五杂组，宫姝色。往复还，歌换拍。不得已，东方白。五杂组，便佞口。往复还，豺虎走。不得已，中散酒。
五杂组·其一
作者：赵完璧
朝代：明

五杂组，宫姝色。往复还，歌换拍。不得已，东方白。
五杂组·其二
作者：赵完璧
朝代：明

五杂组，便佞口。往复还，豺虎走。不得已，中散酒。
京邸清明
作者：赵完璧
朝代：明

遥忆芳菲故里春，长安怜作一羁人。松楸望断青山外，花鸟清孤沧海滨。黄雾楼台相识尽，玉壶醽醁为谁斟。寂寥独倚东风醉，帘幕黄昏燕子新。
人日观雪
作者：赵完璧
朝代：明

青灵乍喜布阳和，滕六侵权恣意过。漠漠彤云昏日月，皑皑白昼失山河。东风欲拂全无力，宿莽初萌且奈何。老眼仰天开一粲，翻飞看作扑灯蛾。
代人送同年推刑泉州
作者：赵完璧
朝代：明

风云万里觏仙才，何事春深白鹢开。瀛沼凤鸾今在简，炎荒雀鼠会看摧。马蹄晓送黄梅雨，羊角秋生翠柏台。官柳斜晖无可赠，民情此日正堪哀。
代送人二尹闻喜
作者：赵完璧
朝代：明

阑暑金风早，离觞野馆西。关河秋杳杳，云雨晚凄凄。良吏新承宠，殊方久望霓。即看今日业，拟与古人齐。
代高时斋节推贺平渡李两山太守八帙有三二十韵
作者：赵完璧
朝代：明

渺渺云龙裔，悠悠蓬岛春。精英集海岱，剑舄出风尘。襟抱乾坤外，风流泗水滨。淳还高邃古，玄养裕天真。芝采今来汉，桃花久避秦。朝廷须鹤发，俎豆渎鸿宾。晋楚声光迥，山川雨露均。功成从绝粒，冠挂学全身。幽谷虚千载，长林觏一人。云霞韬古洞，麋鹿老比邻。丹鼎追瑶兔，清波跨紫鳞。再周新甲子，七守旧庚申。耄协姜侯返，龄超篯老伦。沧洲娱蔗境，青鸟迓芳辰。道气通无极，家声演至仁。芳流丹桂远，秀吐玉兰新。秋锦誇三捷，春雷奋一伸。优閒一国老，模范四朝臣。窃幸紫关客，会依青海津。拟将冥造破，遥祝老人频。
代鳌山王西渟大尹送周古柏先生擢教天城镇边
作者：赵完璧
朝代：明

嵚崟牢落沧溟东，绛绡青眼濂溪翁。云飞巫台碾寒魄，雨馀金谷流清风。瑶草珠帘晓涵翠，夭桃琼圃春摇红。图丹绘碧耿交谊，青灯细雨调丝桐。芝兰充庭旧食德，琬琰懿质今谁砻。青鸾宠锡塞垣迥，白首怅慕蓬瀛空。邹鲁文旌达荒裔，奎壁瑞采流雕弓。风树销魂苦萧飒，烟山送目悽冥濛。金石荒亭一动色，萍踪何处重相逢。碧峰落日梦初断，青天杳杳凉秋鸿。
代鹤言
作者：赵完璧
朝代：明

元化泄灵淑，产此神异姿。皓洁焕冰彩，不杂尘埃缁。啄慊四海云，九霄惟所之。忘机天壤间，何意虞罗欺。铩我紫氛羽，剧我青田思。垂翅鸡鹜群，矫首燕雀嗤。良玉污涂泥，仙格奴隶司。昔为青云器，今为粪壤遗。郁郁寥廓抱，依依知者谁。开此含丹睛，迹滞无异窥。胡为作近玩，养翮以前期。
会宁县旅夜简吴桧皋太守堂翁
作者：赵完璧
朝代：明

薄衾寒夜卧如弓，万种羁愁辗转中。有慰月轮来海上，无书鸿雁过天东。百年身计老仍拙，万里归程梦转空。落叶满窗人不寐，坐令销瘦愧无功。
入夜大雨不绝
作者：赵完璧
朝代：明

黑云冥冥来海东，翻盆急雨吹狂风。惊雷走电昼还夜，倾墙颓屋家几空。峻湍崔巍捲平地，阴烟上下俄鸿濛。更深谁为乞邻火，坐听瀑布心忡忡。
八月四日官署晚坐
作者：赵完璧
朝代：明

海邑消烦暑，星河坐晚凉。清风来独树，新月挂危墙。水气生寒早，蛩声向夜忙。客怀秋渐老，官邸漏初长。
八龙济美行赠刘春台太守
作者：赵完璧
朝代：明

丈夫合作人中龙，生子拟与荀氏同。荀龙之名不可核，转看八子迎春翁。翠涛红雨奋头角，江门霹雳斡春工。八荒鸿润畅枯槁，九天一息袪氛雺。姬周达騧直蝘蜓，高辛才子俱蠛蠓。老龙种种赤帝宗，要亦海若瑞锡乎天东。
六月二十九日过小庄
作者：赵完璧
朝代：明

丘壑崎岖偶一经，暄炎适得片时清。主人十里春来少，桃李千株子已成。欲去未能窥晚照，乍醒还醉听啼莺。年来何事城中久，书阁留人不放行。
再次韵孙小渠除夕
作者：赵完璧
朝代：明

一年将尽寄金台，千里萧条独举杯。腊候无聊灯下别，春光有顷暗中来。身羁异境添霜鬓，心逐薰炉化劫灰。乡国好凭飞梦去，数声寒角故吹回。
再赋新秋
作者：赵完璧
朝代：明

清晓一登楼，新凉报早秋。风轻梧叶响，露重竹光流。山意淡青眼，波澄瑩白头。老怀怜暮景，潇洒作閒游。
再赋新秋
作者：赵完璧
朝代：明
体裁：五言律诗

清晓一登楼，新凉报早秋。风轻梧叶响，露重竹光流。山意淡青眼，波澄莹白头。老怀怜暮景，潇洒作閒游。
再过金山未得登览舟中望而有作
作者：赵完璧
朝代：明

两过金山登未得，风尘空复抱高情。乾坤胜槩还千古，诗酒无缘负此生。心逐白云环巘崿，棹随流水趣江程。营魂未慰缘何事，挂带山门愧昔盟。
冬夜
作者：赵完璧
朝代：明

拨火青宵听煮茶，兰灯烧落玉虫花。月明当户清如昼，霜气凝庭静不哗。冻折冰弦惊睡鹤，寒生风树起啼鸦。幽人不尽松窗兴，坐送清阴下碧纱。
冬夜书怀
作者：赵完璧
朝代：明

新月衔寒山，北风下檐楹。羁人夜秉烛，孤坐远含情。渺渺海山曲，依依凤凰城。禄薄十口饥，官卑一身轻。印绶钳铁坚，风尘魂梦惊。枳棘忍自栖，盐车向谁鸣。舞剑尚馀辉，弹琴不成声。赖有杯中物，啸歌仰太清。
冬夜感怀
作者：赵完璧
朝代：明

高斋夜独坐，寂寂银蟾生。疏檐素影下，閒阶秋水明。冷光侵我体，清辉怡我情。独酌不成醉，幽吟无与赓。坐久静不寐，松风落寒声。悠悠东山下，岁晚沈高名。拔剑自抚拭，咄唶空悲惊。
冬夜闻逢迎鼓角
作者：赵完璧
朝代：明

寒夜三更鼓角鸣，遥知下吏苦逢迎。冰霜透骨微名缚，轩冕凌人四体轻。枯柳门閒无限趣，紫芝山静有馀清。衡茅真自高风在，榾柮煨炉睡到明。
冬日过双塔僧寺
作者：赵完璧
朝代：明

漠漠风霾白日黄，浮屠系马慕清光。画廊烟静鱼声歇，宝塔云中铁韵长。双鬓尘凝怜俗状，满怀机扰断愁肠。衰年苦为微官缚，白社风流讵可忘。
冬日过崔侍郎墓
作者：赵完璧
朝代：明

残麟萧索半梅开，潮咽悲风万古哀。金盌玉鱼犹地下，行人谁谒侍郎来。
冬日过崔侍郎墓
作者：赵完璧
朝代：明
体裁：七言绝句

残麟萧索半梅开，潮咽悲风万古哀。金碗玉鱼犹地下，行人谁谒侍郎来。
冬日靖虏晓发
作者：赵完璧
朝代：明

初冬发靖虏，残雪照山头。冽气凝青嶂，寒光迫翠裘。孤臣愁绝塞，万里望中州。扰扰无东计，悽悽欲岁遒。
冬晓回文
作者：赵完璧
朝代：明

红日初醒睡起迟，捲帘朱户暖烟披。鸿飞目断云山远，鹤伴人閒晓枕欹。松雪覆阶清入画，竹风鸣院静吟诗。东窗烂影移霞綵，蓬发短歌酣酒卮。
冬月感怀
作者：赵完璧
朝代：明

窗月明如练，松风轻入檐。不成清夜寐，相对烛花残。往事翻新恨，凋年损故颜。馀龄春酒在，何必问还丹。
刘春台太守州治有大观天日近雄胜海山连之联因十咏其韵简上
作者：赵完璧
朝代：明

夔契唐虞值良会，熙熙四海春无外。酒酣欲作太平歌，吷然剑首乾坤大。海国熊轺一纵观，凋残此日际刘宽。东风到处苏春槁，红树啼莺物色欢。圣明侧席苦遴贤，卓老东来慰所天。篱落不惊明夜月，桑麻无事锁春烟。焦枯润溥商家霖，凝冱欣宜盾之日。岐阳旷矣三千秋，青荒赤子今宁一。天地尔我元相近，四知今古钦高韵。何物犹烦暮夜辞，私门争似无人问。风流儒雅慕豪雄，勋业文章海岱空。天地无私人似约，仲舒端合到天东。癯自从肥窥战胜，清操冰玉呈孤瑩。负义封侯自烈然，尘埃讵为如钩应。庐陵太守来东海，政和化美春常在。惯寻山水积英贤，朱弦欲奏朱颜改。龚黄芳誉重如山，可慕当年不可攀。银笔恨无今日传，循良犹在口碑间。散逸云林彷惠连，佐时全仗庙廊贤。闭门不解当时务，只合教儿读谏篇。
刘春台太守州治有大观天日近雄胜海山连之联因十咏其韵简上·其七
作者：赵完璧
朝代：明

癯自从肥窥战胜，清操冰玉呈孤瑩。负义封侯自烈然，尘埃讵为如钩应。
刘春台太守州治有大观天日近雄胜海山连之联因十咏其韵简上·其七
作者：赵完璧
朝代：明
体裁：七言绝句

癯自从肥窥战胜，清操冰玉呈孤莹。负义封侯自烈然，尘埃讵为如钩应。
刘春台太守州治有大观天日近雄胜海山连之联因十咏其韵简上·其三
作者：赵完璧
朝代：明

圣明侧席苦遴贤，卓老东来慰所天。篱落不惊明夜月，桑麻无事锁春烟。
刘春台太守州治有大观天日近雄胜海山连之联因十咏其韵简上·其九
作者：赵完璧
朝代：明

龚黄芳誉重如山，可慕当年不可攀。银笔恨无今日传，循良犹在口碑间。
刘春台太守州治有大观天日近雄胜海山连之联因十咏其韵简上·其二
作者：赵完璧
朝代：明

海国熊轺一纵观，凋残此日际刘宽。东风到处苏春槁，红树啼莺物色欢。
刘春台太守州治有大观天日近雄胜海山连之联因十咏其韵简上·其五
作者：赵完璧
朝代：明

天地尔我元相近，四知今古钦高韵。何物犹烦暮夜辞，私门争似无人问。
刘春台太守州治有大观天日近雄胜海山连之联因十咏其韵简上·其八
作者：赵完璧
朝代：明

庐陵太守来东海，政和化美春常在。惯寻山水积英贤，朱弦欲奏朱颜改。
刘春台太守州治有大观天日近雄胜海山连之联因十咏其韵简上·其六
作者：赵完璧
朝代：明

风流儒雅慕豪雄，勋业文章海岱空。天地无私人似约，仲舒端合到天东。
刘春台太守州治有大观天日近雄胜海山连之联因十咏其韵简上·其十
作者：赵完璧
朝代：明

散逸云林彷惠连，佐时全仗庙廊贤。闭门不解当时务，只合教儿读谏篇。
刘春台太守州治有大观天日近雄胜海山连之联因十咏其韵简上·其四
作者：赵完璧
朝代：明

焦枯润溥商家霖，凝冱欣宜盾之日。岐阳旷矣三千秋，青荒赤子今宁一。
初秋暑退晚坐
作者：赵完璧
朝代：明

蟋蟀鸣阶下，凉风动槛前。露华侵袂湿，月魄缀檐翩。酷暑知何去，清宵自不眠。幽吟对修竹，相与斗㛹娟。
北司狱中用苏长公韵二首 其一 嘉靖甲寅秋秋曹檄捕豪校某因获罪东湖翁劾执坐死赖元老科台之力仅复瓦全垂死中时泄幽悃
作者：赵完璧
朝代：明

直从枯槁探阳春，翻作冥投却殒身。地下不惭今日鬼，天涯望绝故乡人。独知心上原无累，岂信人间更有神。松菊海边千里恨，残魂零落更何因。
北司狱中用苏长公韵二首·其二
作者：赵完璧
朝代：明

金吾肃穆晚风悽，玉漏迟迟银汉低。何意微躯投猛虎，秪缘薄禄混群鸡。如弦速患思先哲，绕指全身负拙妻。或觊一生濒万死，渔樵云水任东西。
北司狱中用苏长公韵二首·嘉靖甲寅秋秋曹檄捕豪校某因获罪东湖翁劾执坐死赖元老科台之力仅复瓦全垂死中时泄幽悃
作者：赵完璧
朝代：明

直从枯槁探阳春，翻作冥投却殒身。地下不惭今日鬼，天涯望绝故乡人。独知心上原无累，岂信人间更有神。松菊海边千里恨，残魂零落更何因。金吾肃穆晚风悽，玉漏迟迟银汉低。何意微躯投猛虎，秪缘薄禄混群鸡。如弦速患思先哲，绕指全身负拙妻。或觊一生濒万死，渔樵云水任东西。
北窗
作者：赵完璧
朝代：明

北窗一枕寄高情，久息尘机心独清。卧看閒云来自变，静听啼鸟暗遗声。苍筠冷浸华胥梦，赤夏凉生白玉京。老去日休无一恙，不须药物更身轻。
十二月立春日简栾侍御二首
作者：赵完璧
朝代：明

腊日逢春日，新年入旧年。野梅残雪后，江雁暖风前。老眼园林雾，閒身湖海天。朱颜那可再，偷向醉中还。鼓角春初报，阳和物自私。冰溪澌欲绿，岸柳媚将丝。云壑堪乘兴，霜台好赋诗。相知无异地，相赏莫相违。
十二月立春日简栾侍御二首·其一
作者：赵完璧
朝代：明

腊日逢春日，新年入旧年。野梅残雪后，江雁暖风前。老眼园林雾，閒身湖海天。朱颜那可再，偷向醉中还。
十二月立春日简栾侍御二首·其二
作者：赵完璧
朝代：明

鼓角春初报，阳和物自私。冰溪澌欲绿，岸柳媚将丝。云壑堪乘兴，霜台好赋诗。相知无异地，相赏莫相违。
十月初寒围炉小饮
作者：赵完璧
朝代：明

一壶春酒对红炉，十月初寒慰老夫。云影满窗松影乱，雪花点地柳花铺。弄孙清夜歌唐句，教子彤庭效禹谟。一枕游仙欢赏后，楼台深处拟蓬壶。
南山晓归
作者：赵完璧
朝代：明

苦爱云山风景幽，百年心事几曾休。是谁于此长相绝，顾我而今不自由。翠巘有情遥送客，苍烟驱马重回头。尘罗卒抱崆峒恨，多少浮荣多少愁。
南山晓行
作者：赵完璧
朝代：明

石径无媒野草青，悠悠驱马晓烟横。霞分曙色浮苍莽，云冷秋空倚翠屏。麛鹿閒眠骇征辔，山花开口笑行旌。西风捲地迥萧索，独叩龙泉吁紫冥。
南极歌癸酉寿辰
作者：赵完璧
朝代：明

南极秋转青云岑，西风早下灵璈音。飘飖老鹤过溟海，沧州缥渺遥相寻。独上金银台，祥烟四望开。天空日月老，海岳心悠哉。瑶觞晓吸霞入口，玉筇晚拖龙在手。偕老金堂古亦稀，重颁紫诰今何有。兰桂儿孙赫凤仪，楼台箫鼓惊鼍吼。未须更问綵云人，如何不醉华筵酒。大儿武库超擢频，小儿文场声价新。燕山济水亦千里，方寸喜来青眼真。唐虞化日乐不禁，蓬瀛玄算要千春。祗恐无述底衰老，天恩帝力空怀抱。芳庭尽热鹧鸪班，后昌图报精禋祷。
南窗昼卧
作者：赵完璧
朝代：明

石床偃仰趁南风，窗落閒云雪倚空。一枕清凉三伏外，片时仙梦十洲中。凌歊歌舞云飞尽，结绮繁华水自东。七尺微躯沧海上，悠然情兴老崆峒。
即景
作者：赵完璧
朝代：明

八月淮海客孤城，高斋暮景何如情。孤鸿落日天边去，双杵秋风月下鸣。满地花飞红雪冷，一庭竹合翠云平。禁他离思沉酣睡，奈尔寒蛩日夜声。
双节辞
作者：赵完璧
朝代：明

山云野水春漫漫，我欲吊此双节空含酸。淳风死去不可挽，声华千载颓狂澜。烈哉二淑女，冰雪凛肠肝。谁令递沈雁，各惜孤鸣鸾。痛绝异时殒，泪尽同日欢。贞心逐幽渺，落蕊随风湍。金石何期抱一节，渊泉偶尔寻相安。春草空留翠罗绮，秋风零落金琅玕。纷华浊俗猥琐观，珠联青海星斗寒。君不见须眉文夫尽楚楚，胡为偷生反面视此曾无难。
古城
作者：赵完璧
朝代：明

古城矗矗碧云茫，往迹经过感丧亡。流水有声号暮霭，远山无语送斜阳。豪华恨逐何时尽，野草愁馀故国长。风景萧然徒极目，平沙渺渺雁行行。
古意
作者：赵完璧
朝代：明

飞梦依郎不可招，郎音杳杳妾寥寥。思郎不见郎帆在，日日门前送暮潮。
古道傍
作者：赵完璧
朝代：明

古道傍，双垂杨，长风飒飒声欲狂。行人巳去寂渺茫，黄尘一阵空断肠。
吊黄海野早发
作者：赵完璧
朝代：明

残月策行骖，青娥戒晓严。征衣鸣落叶，宿雁起寒湍。烟迥苍茫外，曦明紫翠间。北风吹老泪，悽恻度林峦。
和穆少春前赐诗扇二首
作者：赵完璧
朝代：明

疏狂取笑草鸣虫，岂为幽兰播远风。曾愧鲤庭无异教，误将鼠璞试良工。玉堂綵笔驰声久，丹桂青云奕世雄。池上凤毛今不爽，海人休说郢人同。书翰忘辛拟蓼虫，酒酣随意洒清风。脂铅不识惭愚妇，剞劂无能愧拙工。孙厩飞黄来藻鉴，薛函结绿际豪雄。玄珠未必遗沧海，此日何堪象罔同。
和穆少春前赐诗扇二首·其一
作者：赵完璧
朝代：明

疏狂取笑草鸣虫，岂为幽兰播远风。曾愧鲤庭无异教，误将鼠璞试良工。玉堂綵笔驰声久，丹桂青云奕世雄。池上凤毛今不爽，海人休说郢人同。
和穆少春前赐诗扇二首·其二
作者：赵完璧
朝代：明

书翰忘辛拟蓼虫，酒酣随意洒清风。脂铅不识惭愚妇，剞劂无能愧拙工。孙厩飞黄来藻鉴，薛函结绿际豪雄。玄珠未必遗沧海，此日何堪象罔同。
和穆少春后赐诗扇二首
作者：赵完璧
朝代：明

翰墨齐纨谢鲍才，龙门迢递恨难裁。银盘烂自沧溟吐，锦绮新从蜀水来。白发可能承玉唾，清风犹慊涤烦埃。神交徒尔侵衰暮，却幸儿曹侍酒杯。抱瓮忘机老汉阴，诗从凤沼忽惊心。孤高莫和阳春曲，千载俄闻大雅音。武库乍开寒凛凛，文虹遥射影沉沉。诗豪适快明时睹，悔爇猩毫自不禁。
和穆少春后赐诗扇二首·其一
作者：赵完璧
朝代：明

翰墨齐纨谢鲍才，龙门迢递恨难裁。银盘烂自沧溟吐，锦绮新从蜀水来。白发可能承玉唾，清风犹慊涤烦埃。神交徒尔侵衰暮，却幸儿曹侍酒杯。
和穆少春后赐诗扇二首·其二
作者：赵完璧
朝代：明

抱瓮忘机老汉阴，诗从凤沼忽惊心。孤高莫和阳春曲，千载俄闻大雅音。武库乍开寒凛凛，文虹遥射影沉沉。诗豪适快明时睹，悔爇猩毫自不禁。
咏孤雁
作者：赵完璧
朝代：明

曳曳孤飞何处来，嗷嗷四顾不胜哀。虞罗骇失遥难合，烟浦冥迷涣不回。故侣有情天远大，断云无赖日徘徊。长鸣带月秋江上，影落寒波秪独猜。
咏樵
作者：赵完璧
朝代：明

翠巘千寻斧白云，高风杳不染尘氛。襟裾每带烟光润，毛骨常从兰气薰。松下看棋迷甲子，夜中煮石待烧焚。山深岁老韬名姓，一笑那知麋鹿群。
咏渔
作者：赵完璧
朝代：明

万顷沧波恣所如，水云清旷岂忘渠。长烟鸥鹭情偏洽，细雨蒹葭兴有馀。几日醉来村舍酒，一生饱足钓船鱼。湖天缥渺无相识，一笛幽襟月下纾。
咏牧
作者：赵完璧
朝代：明

野趣閒情一跨牛，烟蓑雨笠此生谋。挂书旭日桃花坞，叩角秋风芦荻洲。笛里关山今古恨，笑中榛莽贵豪休。斜阳古道频回首，多少英雄名利愁。
咏耕
作者：赵完璧
朝代：明

一犁沉迹野云边，百亩萧然桑柘烟。慊意杏花春雨后，浩歌金石晚风前。饭抄云子终年厌，酒尽霞觞对月眠。鼓腹岂云非帝力，明良应慰老林泉。
咸阳怀古
作者：赵完璧
朝代：明

悲风淅淅古咸阳，百代遗踪自可伤。王气有归弓剑没，寝园无祀野云凉。蒿莱满眼英雄去，翁仲含情岁月长。索寞秋原那可问，碧峰斜日向苍苍。
哭内弟高介亭二首
作者：赵完璧
朝代：明

一宿中宵陨帝京，悲风飞讣过逢瀛。伤心迢递还疑梦，泪眼潺湲且未晴。英采何归空抱恨，远书犹在可堪情。芙蓉别馆尘凡杳，肠断朱弦夜夜声。英才何事委穷尘，痛绝清时失凤麟。分桂有情怜帝子，种花遗惠哭丘民。道旁说易期何夕，地下修文是几春。独倚东风一相吊，知予沧海更何人。
哭内弟高介亭二首·其一
作者：赵完璧
朝代：明

一宿中宵陨帝京，悲风飞讣过逢瀛。伤心迢递还疑梦，泪眼潺湲且未晴。英采何归空抱恨，远书犹在可堪情。芙蓉别馆尘凡杳，肠断朱弦夜夜声。
哭内弟高介亭二首·其二
作者：赵完璧
朝代：明

英才何事委穷尘，痛绝清时失凤麟。分桂有情怜帝子，种花遗惠哭丘民。道旁说易期何夕，地下修文是几春。独倚东风一相吊，知予沧海更何人。
哭水南翁
作者：赵完璧
朝代：明

吁嗟冥漠太梦梦，丧我通家鹤发翁。高世才华先子畏，忘年交谊古人风。他乡风雨愁相慰，故里觞诗老更同。渺渺断魂何所仰，凄凉泪落水云东。
哭黄海野妹丈三首
作者：赵完璧
朝代：明

可惜仙才黄海翁，秋风星陨海山东。惊人綵笔原无敌，直已清朝本至公。湘水不归兰蕙老，长沙吊去古今同。苍生莫慰当年望，横涕滂沱哭上穹。有怀无路诉苍穹，泉下人间渺不同。何日化归华表鹤，千年肠断石城公。青山南卧心犹北，白发西沉我尚东。终日忆君君我弃，空馀残梦哭山翁。暮景衰残尔我同，断云落日已辞公。伤怀问疾虚青简，无计招魂向碧穹。辽海燕山总春梦，惠音良晤失佳翁。痛君洒尽平生泪，淮水无情日夜东。
哭黄海野妹丈三首 其三 错前韵
作者：赵完璧
朝代：明

暮景衰残尔我同，断云落日已辞公。伤怀问疾虚青简，无计招魂向碧穹。辽海燕山总春梦，惠音良晤失佳翁。痛君洒尽平生泪，淮水无情日夜东。
哭黄海野妹丈三首 其二 逆前韵
作者：赵完璧
朝代：明

有怀无路诉苍穹，泉下人间渺不同。何日化归华表鹤，千年肠断石城公。青山南卧心犹北，白发西沉我尚东。终日忆君君我弃，空馀残梦哭山翁。
哭黄海野妹丈三首·其一
作者：赵完璧
朝代：明

可惜仙才黄海翁，秋风星陨海山东。惊人綵笔原无敌，直已清朝本至公。湘水不归兰蕙老，长沙吊去古今同。苍生莫慰当年望，横涕滂沱哭上穹。
唁月林谪归道中喜见群山
作者：赵完璧
朝代：明

终日纷纷俗务中，出门喜见翠螺峰。幽情久抱空斑鬓，胜槩长孤秪醉翁。拟采紫芝休晚岁，便从白鹿仰高风。同心欲拉丹丘子，又恐春雷起卧龙。
商林晓行
作者：赵完璧
朝代：明

云暖烟消欲曙天，行人驱马杏花前。故园桃李春如锦，客路风尘日似年。山水倦人休未得，功名老我少无缘。蓬瀛苒苒东来近，早晚华堂莱綵翩。
喜晴
作者：赵完璧
朝代：明

封姨夜半驱黑云，羲和海上推朱轮。氛埃净洗碧天阔，物色清开玄圃新。光景无涯输老眼，觞诗有兴属何人。迂疏夙愧抽簪末，白首红尘误此身。
喜晴
作者：赵完璧
朝代：明

疾雨飞云惨淡收，清风萧飒晓凉浮。石榴浥润红妆腻，水藕凌寒紫艳羞。四野凭栏诗里画，八窗欹枕梦中秋。日长细柳柴门静，一曲玄蝉竟夕幽。
喜月林奉使回京师
作者：赵完璧
朝代：明

他乡大喜故人回，尘抱相从一暂开。芝宇三秋孤馆梦，萍踪万里五云偕。北风兴逸燕山酒，皎月歌残郭隗台。宦海由来无定所，老怀可奈济川才。
嘉靖丙寅八月十日祝万寿
作者：赵完璧
朝代：明

圣主仙龄甲子周，西风吹喜溢中州。赤天星彩光宸极，琼岛烟波度海筹。万国衣冠朝紫府，五云幽冀仰丹丘。轩黄身世全无补，天保高歌舞未休。
坐对杨花
作者：赵完璧
朝代：明

何处杨花小院轻，捲帘孤坐午风清。一春寥落江南梦，肠断吴姬劝客情。
塞下曲
作者：赵完璧
朝代：明

万里胡天一宝刀，霜风透骨不知劳。壮心岂为封侯赏，不遣旄头傍夜高。
塞垣晓行
作者：赵完璧
朝代：明

野寺疏钟尽，寒山残月斜。冰溪惊雁阵，石径破霜花。杯酒全无力，边风不可遮。孤臣一万里，肠断塞垣笳。
壬戌秋夜闻雨不寐忆亡弟介泉
作者：赵完璧
朝代：明

枯竹窗前雨未阑，离鸿声断夜生寒。哀蛩切切金炉烬，银烛凄凄玉漏残。风树不休人不寐，池塘无梦恨无端。联床更作来生约，惭愧鹡鸰泪暗弹。
壬申夏日赴西庄
作者：赵完璧
朝代：明

南薰吹醒市尘愁，冉冉新凉六月秋。夹岸绿杨蝉不息，连村青霭雨初收。巾车迤逦苍葭渚，藜杖逍遥白鹭洲。一片野心何所系，野花啼鸟共优游。
夏夜
作者：赵完璧
朝代：明

落日逍遥向晚凉，芳庭孤坐兴何长。碧虚露下尘寰静，银浦云消仙路茫。两腋风生飞海峤，一天星动荡沧浪。通宵无寐超人境，祗恐曦明堕旧乡。
夏夜独坐
作者：赵完璧
朝代：明

独坐芳庭晚，遥依银浦清。竹风披溽暑，山月静荒城。有酒閒仍醉，无官负自轻。年年沧海上，高兴此平生。
夏日久雨简高介亭三首
作者：赵完璧
朝代：明

淫雨凄凄久不收，烟云迢递暗沧洲。画檐泉落消烦暑，疏竹凉生歘早秋。青眼谁为心上友，苍筠梦绕浒南楼。芭蕉声里无穷思，独倚閒窗听未休。对雨高斋兴未收，幽居清旷亦仙洲。云来云去朝还暮，花落花开春又秋。已遣乱蛙喧鼓吹，不成雌霓挂岑楼。巫阳合自仙衣湿，何事霏霏不肯休。溪头雨暗钓纶收，蒻笠才归芦荻洲。逸兴唤来西舍酒，清风卧向北窗秋。梧阶滴破江湘梦，烟景题堪海岳楼。日夜潇潇浑不已，老怀佳趣亦无休。
夏日久雨简高介亭三首·其一
作者：赵完璧
朝代：明

淫雨凄凄久不收，烟云迢递暗沧洲。画檐泉落消烦暑，疏竹凉生歘早秋。青眼谁为心上友，苍筠梦绕浒南楼。芭蕉声里无穷思，独倚閒窗听未休。
夏日久雨简高介亭三首·其三
作者：赵完璧
朝代：明

溪头雨暗钓纶收，蒻笠才归芦荻洲。逸兴唤来西舍酒，清风卧向北窗秋。梧阶滴破江湘梦，烟景题堪海岳楼。日夜潇潇浑不已，老怀佳趣亦无休。
夏日久雨简高介亭三首·其二
作者：赵完璧
朝代：明

对雨高斋兴未收，幽居清旷亦仙洲。云来云去朝还暮，花落花开春又秋。已遣乱蛙喧鼓吹，不成雌霓挂岑楼。巫阳合自仙衣湿，何事霏霏不肯休。
夏日同张莼江太守海游得海字即席偶成
作者：赵完璧
朝代：明

桂棹兰桡泛沧海，微薰晴日萃僚寀。澄波万里碧泓瀜，遥山几点青？嵬。笙箫呖呖醉醁？，烟霭迢迢听欸乃。回首风尘万事忘，临江横槊今安在。
夏日同张莼江太守海游得海字即席偶成
作者：赵完璧
朝代：明
体裁：古风

桂棹兰桡泛沧海，微薰晴日萃僚寀。澄波万里碧泓瀜，遥山几点青�嵬。笙箫呖呖醉醁�，烟霭迢迢听欸乃。回首风尘万事忘，临江横槊今安在。
夏日回文
作者：赵完璧
朝代：明

红榴石畔海光晴，寂寂閒阶晓玩清。风静柳亭凝霭细，日曛荷沼映霞明。桐青坐暇休炎暑，草碧眠慵废读耕。空院小吟长昼静，同谁兴饮听啼莺。
夏日小庄即景
作者：赵完璧
朝代：明

细柳孤村白日长，柴门流水芰荷香。幽轩独抚翠岩光，閒庭芳草晴烟薄。南薰细细馀花落，虞弦静抱凭谁作。梦回修竹听啼莺，百鸟丛中啭玉笙，如何迥不近蓬瀛。
夏日西庄
作者：赵完璧
朝代：明

炎赫西来耽野芳，古槐疏柳荫茅堂。破窗不阻南薰细，深院常涵宿雾凉。茵枕清眠移白日，柴门幽启对沧浪。杖藜散步平沙晚，悽送鹡鸰泪万行。
夏日雨后閒居简秦余台太守
作者：赵完璧
朝代：明

夏木阴阴雨乍过，幽人独适向山阿。啼莺隔岸笙簧细，古藓侵阶翡翠多。竹杖缓移苍霭径，钓丝偶动碧云波。巢由乐有明良在，枕上华胥醉后歌。
夜坐用韵
作者：赵完璧
朝代：明

沧溟无梦绕秦关，日绝尘劳夜更閒。云吐月来看不厌，风吹雪散酒初阑。残更诗思碧窗静，半夜琴声绛蜡寒。布被茅堂从坐卧，浪无羁束漫成欢。
夜闻琵琶
作者：赵完璧
朝代：明

何处琵琶向月明，粉墙低度晚风清。夜深多少王嫱怨，寥落江州恨未平。
大名野水舟中
作者：赵完璧
朝代：明

野渡茫茫接晓烟，艰难世路复登船。蒹葭声里风惊雨，杨柳丛中水拍天。钓艇日閒谁是主，蘋洲秋老自应怜。天涯宦况澹如许，一望东溟一慨然。
夷齐庙
作者：赵完璧
朝代：明

二贤千载尚馀休，古庙荒凉过客留。秋圃空闻寒雁度，棠梨惟见野蜂游。拾薇溪壑孤忠老，弃国烟霞百世谋。一扫寒芜倍惆怅，可堪聋瞽更遗羞。